Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża /* KUMM/2011/0750 finali - 2011/0365 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Il-politiki relatati maż-Żona tal-Libertà, is-Sigurtà u l-Ġustizzja ilhom jiżdiedu fl-importanza natul dawn l-aħħar snin. Dawn il-politiki huma fil-qalba tal-proġett Ewropew biex tinħoloq żona mingħajr fruntieri interni fejn iċ-ċittadini tal-UE u ċittadini minn pajjiżi terzi jistgħu jidħlu, jiċċirkolaw, jgħixu u jaħdmu, iġibu ideat ġodda, kapital, għarfien u innovazzjoni jew jimlew il-lakuni fis-swieq tax-xogħol nazzjonali, kunfidenti li d-drittijiet tagħhom ikunu rispettati bis-sħiħ u s-sigurtà tagħhom assigurata. L-importanza dejjem tikber tal-politiki dwar l-affarijiet interni ġiet ikkonfermata mill-Programm ta’ Stokkolma tal-2009,[1] u huwa wkoll wieħed mill-oqsma li raw bidliet importanti bit-Trattat ta’ Lisbona. Fil-qasam tas-Sigurtà Interna, dokumenti importanti bħall-Komunikazzjoni tal-Kummissjoni dwar l-Istrateġija tas-Sigurtà Interna[2] pprovdew gwida ċara dwar id-direzzjoni ta’ attivitajiet fis-snin li ġejjin. Għall-ġestjoni tal-fruntieri u l-politika dwar il-viża, il-Komunikazzjoni dwar il-Migrazzjoni[3] iddeskriviet f'aktar dettall l-isfidi tal-ġejjieni fir-rigward tas-sigurtà tal-fruntieri u l-iżvilupp ta’ żona mingħajr fruntieri interni. Il-Komunikazzjoni dwar il-governanza ta’ Schengen[4] ippreżentat proposti biex jissaħħaħ l-acquis ta' Schengen permezz ta’ sistema ta’ governanza li kapaċi tirrispondi b’mod effettiv, u b’mod f’waqtu u koordinat madwar l-Unjoni, għal ċirkostanzi eċċezzjonali u sfidi li jistgħu jipperikolaw il-funzjonament ġenerali ta’ Schengen. Il-Komunikazzjoni dwar il-fruntieri intelliġenti tispjega[5] kif sistemi ġodda tal-IT bħal sistema ta’ Dħul/ħruġ u Programm għall-Vjaġġaturi Reġistrati jistgħu jikkontribwixxu għal ġestjoni aħjar tal-flussi migratorji fl-UE. Komponent ewlieni fis-sistema komuni ta’ ġestjoni integrata tal-fruntieri kien l-iżvilupp ta’ mekkaniżmi ta’ solidarjetà tal-UE, li jappoġġjaw l-applikazzjoni uniformi u ta’ kwalità għolja tal-istandards tal-UE dwar il-ġestjoni tal-fruntieri u l-politika komuni dwar il-viża. It-tisħiħ tal-koordinazzjoni tal-kooperazzjoni operattiva mill-Istati Membri dwar il-kontroll tal-fruntieri permezz tal-Aġenzija Frontex jikkostitwixxi pass importanti lejn l-iżvilupp tas-sistema. Barra minn hekk, permezz tal-Fond għall-Fruntieri Esterni, l-Unjoni tesprimi s-solidarjetà permezz ta’ assistenza finanzjarja lil dawk l-Istati Membri li japplikaw id-dispożizzjonijiet ta’ Schengen dwar il-fruntieri esterni u l-viża. Il-Programm ta’ Stokkolma b’mod espliċitu sejjaħ għall-ħolqien ta’ Fond li jappoġġa l-implimentazzjoni tal-Istrateġija tas-Sigurtà Interna u approċċ koerenti u komprensiv għall-kooperazzjoni fl-infurzar tal-liġi, inkluż il-ġestjoni tal-fruntieri esterni tal-Unjoni. F’dan l-isfond, fil-proposta tagħha tad-29 ta’ Ġunju 2011 dwar il-qafas finanzjarju multiannwali li jmiss għall-perjodu 2014-2020[6], il-Kummissjoni ssuġġeriet li jitwaqqaf Fond għas-Sigurtà Interna, bħala parti minn struttura simplifikata ta’ żewġ fondi għall-infiq futur fil-qasam tal-affarijiet interni li tinkludi wkoll il-ħolqien ta’ Fond għall-Migrazzjoni u l-Ażil. Il-Fond għas-Sigurtà Interna se jkollu baġit globali ta’ EUR 4,648 (f'prezzijiet attwali) miljun biex jappoġġja l-implimentazzjoni tal-ħames objettivi strateġiċi stabbiliti mill-Istrateġija tas-Sigurtà Interna: l-isfaxxar ta’ netwerks tal-kriminalità internazzjonali; il-prevenzjoni tat-terroriżmu u l-indirizzar tar-radikalizzazzjoni u r-reklutaġġ; iż-żieda fil-livelli ta’ sigurtà għaċ-ċittadini u n-negozji fiċ-ċiberspazju; it-tisħiħ tas-sigurtà permezz tal-ġestjoni tal-fruntieri; u ż-żieda fir-reżistenza tal-Ewropa għall-kriżijiet u d-diżastri. Minħabba l-bażijiet differenti tat-Trattat għall-firxa wiesgħa tal-objettivi strateġiċi li għandhom jiġu koperti, mhuwiex legalment possibbli li jiġi stabbilit Fond għas-Sigurtà Interna bħala strument finanzjarju wieħed. Għalhekk huwa propost li l-Fond jiġi stabbilit bħala qafas finanzjarju komprensiv li jinkludi żewġ proposti speċifiċi għas-settur – li minnhom dan huwa wieħed - ikkumplimentat minn strument orizzontali li jistabilixxi dispożizzjonijiet komuni. L-arkitettura legali hija spjegata f’aktar dettal fit-taqsima 3. 2. RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONI TAL-IMPATT F’konformità mal-enfasi akbar imqiegħda fuq l-evalwazzjoni bħala għodda biex ikun infurmat it-tfassil tal-politika, din il-proposta tkun infurmata bir-riżultati tal-evalwazzjoni, il-konsultazzjoni mal-partijiet interessati u l-valutazzjoni tal-impatt. Ix-xogħol fuq it-tħejjija tal-istrumenti finanzjarji futuri għall-affarijiet interni beda fl-2010 u kompla fl-2011. Bħala parti minn dan ix-xogħol preparatorju, f'Diċembru 2010 tnieda studju ta’ evalwazzjoni/valutazzjoni tal-impatt bl-għajnuna ta’ kuntrattur estern. Dan l-istudju tlesta f'Lulju 2011 u ġabar flimkien ir-riżultati tal-evalwazzjoni disponibbli għall-istrumenti finanzjarji eżistenti u informa dwar il-problemi, l-objettivi u l-għażliet tal-politika, inkluż l-impatt probabbli tagħhom, eżaminati fil-valutazzjoni tal-impatt. B’żieda fuq dan l-istudju, il-Kummissjoni ħejjiet rapport tal-valutazzjoni tal-impatt li fuqu l-Bord tal-Valutazzjoni tal-Impatt wassal l-opinjoni tiegħu fid-9 ta’ Settembru 2011. F’konformità mal-enfasi akbar imqiegħed fuq l-evalwazzjoni bħala għodda biex ikun infurmat it-tfassil tal-politika, din il-proposta leġiżlattiva kkunsidrat bis-sħiħ ukoll l-evalwazzjoni ta’ nofs it-terminu tal-Fond għall-Fruntieri Esterni. Fir-rapport tagħha ta’ [... Novembru 2011], il-Kummissjoni vvalutat l-aspetti kwantitattivi u kwalitattivi tal-implimentazzjoni tal-Fond għall-perjodu 2007-2009. Ir-rapport jippreżenta ħarsa ġenerali tal-attivitajiet konkreti mwettqa fl-Istati Membri taħt il-Fond biex itejbu l-ġestjoni tal-fruntieri esterni tal-Unjoni u l-ġestjoni tal-viżi fil-livell nazzjonali. Dan jenfasizza partikolarment miżuri mill-Istati Membri fir-rigward ta’ sigurtà tad-dokumenti, l-investimenti konsiderevoli li saru biex jissaħħu l-kapaċitajiet ta’ sorveljanza tal-fruntieri għall-approċċi tal-Mediterran u l-Atlantiku u proġetti pilota dwar il-kontroll awtomatizzat tal-fruntieri u programmi għall-vjaġġaturi rreġistrati. Meta saret din il-proposta, ir-riżultati ta’ konsultazzjoni pubblika onlajn iddedikata dwar il-futur tal-finanzjament tal-affarijiet interni[7], li damet mill-5 ta’ Jannar sal-20 ta’ Marzu 2011 u li kienet miftuħa għall-partijiet interessati minn ġewwa l-Unjoni u minn pajjiżi terzi, ġew ikkunsidrati kollha. Ġew irċevuti total ta’ 115-il tweġiba minn individwi u għan-nom ta’ organizzazzjonijiet, inklużi 8 dokumenti ta’ pożizzjoni. Dawk li wieġbu mill-Istati Membri kollha kkontribwew għall-konsultazzjoni kif ukoll dawk li wieġbu minn xi pajjiżi terzi. F'April 2011, il-konferenza "Il-futur tal-finanzjament tal-UE għall-Affarijiet Interni: Ħarsa mill-ġdid" ġabret flimkien partijiet interessati ewlenin (L-Istati Membri, organizzazzjonijiet internazzjonali, organizzazzjonijiet tas-soċjetà ċivili, eċċ) u tathom l-opportunità li jaqsmu l-fehmiet tagħhom dwar il-futur tal-finanzjament mill-UE għall-affarijiet interni. Il-konferenza kienet ukoll okkażjoni biex ikun ivvalidat ir-riżultat tal-evalwazzjoni u l-konsultazzjoni pubblika. Il-futur tal-finanzjament tal-UE għall-affarijiet interni ġie għall-attenzjoni u diskuss mal-partijiet interessati istituzzjonali f’diversi okkażjonijiet, inkluż f’diskussjoni informali waqt ikla waqt il-Kunsill ĠAI fil-21 ta’ Jannar 2011, f’kolazzjon informali mal-koordinaturi politiċi tal-Parlament Ewropew fis-26 ta’ Jannar 2011, fis-seduta tal-Kummissarju Malmström quddiem il-Kumitat SURE tal-Parlament fl-10 ta’ Marzu 2011 u matul skambju ta’ fehmiet bejn id-Direttur Ġenerali tad-DĠ Affarijiet Interni u l-Kumitat LIBE tal-Parlament fis-17 ta’ Marzu 2011. Ġew ipprovduti pariri esperti speċifiċi dwar l-istrumenti finanzjarji futuri fil-qasam tas-Sigurtà Interna permezz ta’ diskussjonijiet li seħħew matul il-Konferenza EOS dwar l-Industrija u s-Sigurtà fid-9 ta’ Frar 2011 u fil-Kumitat dwar l-Immigrazzjoni u l-Ażil tat-22 ta’ Frar 2011. Barra minn hekk, l-aspetti tekniċi marbuta mal-implimentazzjoni tal-istrument finanzjarju futur fil-qasam tas-Sigurtà Interna ġew diskussi wkoll fuq il-bażi tal-konsultazzjoni bil-miktub f'April 2011 mal-esperti tal-Istati Membri fil-qafas tal-Kumitat komuni għall-Programm Ġenerali dwar il-Ġestjoni tal-Flussi tal-Migrazzjoni ("Kumitat SOLID"). Il-konsultazzjonijiet, konferenzi u diskussjonijiet esperti t’hawn fuq ikkonfermaw li hemm qbil ġenerali fost il-partijiet interessati ewlenin dwar il-bżonn li jwessgħu l-ambitu ta’ azzjoni għall-finanzjament tal-UE fil-qasam tas-sigurtà interna, inkluż fir-rigward tad-dimensjoni esterna tiegħu, u l-bżonn biex jaħdmu lejn aktar simplifikazzjoni tal-mekkaniżmi ta’ twassil u flessibilità akbar, b’mod partikolari biex jirrispondu għall-emerġenzi. Sabiex jiżdied il-valur, l-infiq tal-UE għandu jirrifletti aħjar il-prijoritajiet u l-impenji strateġiċi fil-livell tal-UE u għandu jappoġġja l-implimentazzjoni tal-acquis tal-Unjoni dwar l-affarijiet interni. Fil-qasam tas-sigurtà interna, il-partijiet interessati qiesu li l-prijoritajiet tematiċi wiesgħa diġà ġew stabbiliti mill-Programm ta’ Stokkolma tal-2009 u l-Istrateġija tas-Sigurtà Interna tal-2010. Mekkaniżmu ta’ finanzjament għall-futur għandu għalhekk jiġi definit b’mod komprensiv, li jinkludi l-infurzar tal-liġi, il-gwardji tal-fruntieri u l-komunitajiet doganali. Il-ħtieġa li jsir użu akbar mill-aġenziji relevanti tal-Unjoni, bħall-Europol u l-Frontex ġiet meqjusa bħala importanti wkoll. Kien hemm appoġġ wiesgħa biex jitnaqqas in-numru ta’ strumenti finanzjarji għal struttura ta’ żewġ Fondi bil-kundizzjoni li dan iwassal għas-simplifikazzjoni. Il-partijiet interessati qablu wkoll dwar il-ħtieġa għal mekkaniżmu flessibbli ta’ rispons waqt emerġenza. Il-ġestjoni maqsuma li tersaq lejn programmazzjoni multiannwali kienet ġeneralment meqjusa bħala l-metodu xieraq tal-ġestjoni għall-infiq għall-affarijiet interni. Organizzazzjonijiet mhux governattivi, madankollu, kienu tal-fehma li l-ġestjoni diretta għandha titkompla wkoll. 3. ELEMENTI LEGALI TAL-PROPOSTA Id-dritt għall-azzjoni huwa kkostitwit mill-Artikolu 3 (2) tat-Trattat tal-Unjoni Ewropea li jiddikjara li "l-Unjoni għandha toffri liċ-ċittadini tagħha spazju ta’ libertà, sigurtà u ġustizzja mingħajr fruntieri interni, li fih il-moviment liberu tal-persuni jkun assigurat flimkien ma’ miżuri xierqa f’dak li jirrigwarda l-kontrolli tal-fruntieri esterni, l-asil, l-immigrazzjoni kif ukoll il-prevenzjoni tal-kriminalità u l-ġlieda kontriha". L-azzjoni tal-UE hija ġġustifikata fuq il-bażi tal-objettivi stipulati fl-Artikolu 67 tat-Trattat dwar il-Funzjonament tal-Unjoni (TFUE), li jistabbilixxi l-mezzi li jikkostitwixxu spazju ta’ libertà, sigurtà u ġustizzja. Qed tinġibed l-attenzjoni wkoll għall-Artikolu 80 tat-TFUE li jenfasizza li dawn il-politiki tal-Unjoni u l-implimentazzjoni tagħhom għandhom ikunu rregolati mill-prinċipju tas-solidarjetà u l-kondiviżjoni ġusta tar-responsabbiltà, inkluż l-implikazzjonijiet finanzjarji tiegħu bejn l-Istati Membri. Il-ħolqien tal-Fond għas-Sigurtà Interna jeħtieġ l-adozzjoni ta’ tliet strumenti leġiżlattivi li flimkien jikkostitwixxu l-Fond. Din l-istruttura globali ntgħażlet fid-dawl tal-obbligi tat-Trattat. Minħabba l-arranġamenti differenti tal-votazzjoni fil-Kunsill skont il-Protokolli 19 (dwar l-acquis ta’ Schengen), 21 (il-pożizzjoni tar-Renju Unit u l-Irlanda fir-rigward tal-ispazju tal-Libertà, is-Sigurtà u l-Ġustizzja) u 22 (il-pożizzjoni tad-Danimarka, inkluż fir-rigward tat-Titolu V, parti tlieta tat-Trattat) mhuwiex legalment possibbli li titfassal proposta waħda leġiżlattiva komprensiva għall-Fond għas-Sigurtà Interna, minkejja l-koerenza tal-objettivi tal-politika li għandhom jiġu indirizzati. Għaldaqstant il-Fond għas-Sigurtà Interna nħoloq bħala qafas finanzjarju komprensiv li huwa magħmul minn żewġ atti separati, li jistabbilixxi l-komponenti differenti tal-Fond u li jistabbilixxi l-għanijiet, l-azzjonijiet eliġibbli u l-pakketti għal kull komponent: – Regolament li jistabilixxi, bħala parti mill-Fond, il-komponent għall-kooperazzjoni tal-pulizija, għall-prevenzjoni u l-ġlieda kontra l-kriminalità, u l-ġestjoni tal-kriżi; – Regolament li jwaqqaf, bħala parti mill-Fond, il-komponent tal-ġestjoni tal-fruntieri u l-politika komuni dwar il-viża; Fi ħdan il-qafas komprensiv tal-Fond għas-Sigurtà Interna, dan ir-Regolament jiddefinixxi kif xieraq l-appoġġ finanzjarju għall-ġestjoni tal-fruntieri u l-politika komuni dwar il-viża. Il-bażi legali tal-proposta hija l-Artikolu 77 tat-Trattat. B’mod ġenerali, dan huwa qasam fejn hemm valur miżjud evidenti fl-interventi tal-UE meta mqabbla mal-Istati Membri li jaġixxu waħedhom. L-Unjoni Ewropea tinsab f'pożizzjoni aħjar mill-Istati Membri biex tipprovdi qafas għall-espressjoni ta’ solidarjetà tal-UE fil-kontroll tal-fruntieri, il-politika dwar il-viża u l-ġestjoni tal-flussi migratorji, u biex tipprovdi pjattaforma għall-iżvilupp ta’ sistemi tal-IT komuni li jsostnu dawn il-politiki. L-appoġġ finanzjarju provdut taħt dan ir-Regolament għalhekk jikkontribwixxi b'mod partikolari biex jissaħħu l-kapaċitajiet nazzjonali u Ewropej f’dawk l-oqsma. Għal dak il-għan, ir-Regolament, inter alia jimmira li jappoġġja b’mod aktar sistematiku s-servizzi pprovduti mill-Istati Membri individwali fl-assigurazzjoni taż-żona ħielsa tal-fruntiera ("mekkaniżmu ta’ appoġġ operattiv"), biex itejjeb il-kooperazzjoni bejn l-aġenziji bejn awtoritajiet tal-fruntieri u oħrajn tal-infurzar tal-liġi u biex jiżdied it-tagħmir speċjalizzat disponibbli fl-Istati Membri li jitqiegħdu għad-dispożizzjoni tal-Aġenzija Frontex għall-operazzjonijiet konġunti fl-interess tal-protezzjoni taż-żona ħielsa tal-fruntiera. Madankollu, huwa rikonoxxut bis-sħiħ li l-interventi għandhom isiru fil-livell xieraq u l-irwol tal-UE m’għandux imur lil hinn minn dak li hu meħtieġ. Kif ir-Reviżjoni tal-Baġit enfasizzat, il-"baġit tal-UE għandu jintuża sabiex jiffinanzja ġid pubbliku tal-UE, l-azzjonijiet li l-Istati Membri u r-reġjuni ma jistgħux jiffinanzjawhom huma stess, jew fejn jista’ jikseb riżultati aħjar"[8]. 4. IMPLIKAZZJONI BAĠITARJA Il-proposta tal-Kummissjoni fuq il-qafas multiannwali li jmiss tinkludi proposta ta’ EUR 4,648 miljun (fi prezzijiet attwali) għall-Fond għas-Sigurtà Interna għall-perjodu 2014-2020. Fi ħdan dan il-pakkett globali, ir-riżorsi disponibbli għall-implimentazzjoni ta’ din il-proposta speċifika għas-settur jammontaw għal EUR 3,520 miljun. B'mod indikattiv, madwar 61% ta' dan l-ammont (EUR 2,150 miljun) għandhom jintużaw għal programmi nazzjonali tal-Istati Membri u l-appoġġ għall-Iskema ta' Tranżitu Speċjali implimentata mill-Litwanja, 31% (EUR 1,100 miljun) għandhom ikunu ddedikati għall-iżvilupp tal-pakkett fruntieri intelliġenti u l-bqija għandhom ikunu disponibbli għall-finanzjament ta' azzjonijiet mill-Unjoni, azzjonijiet ta' emerġenza u għajnuna teknika, filwaqt li jittieħdu in kunsiderazzjoni wkoll il-kontribuzzjonijiet mistennija mill-pajjiżi assoċjati ma' Schengen, li jiżdiedu mal-pakkett totali. EUR miljun Fond għas-Sigurtà Interna inklużi sistemi tal-IT ġodda || 4,648 - Strument ta’ kooperazzjoni tal-Pulizija || 1,128 - Strument tal-fruntiera || 3,520 Fil-Komunikazzjoni tagħha ta' Ġunju tal-2011, il-Kummissjoni pproponiet li twarrab pakkett separat ta' EUR 822 miljun (skont prezzijiet attwali) għall-ġestjoni ta' sistemi tal-IT fuq skala kbira li jinsabu fis-seħħ (is-Sistema ta' Informazzjoni ta' Schengen II, is-Sistema ta' Informazzjoni dwar il-Viża u l-Eurodac). Il-ġestjoni ta' dawn is-sistemi se tkun gradwalment trasferita mill-Kummissjoni għall-Aġenzija futura għall-Ġestjoni Operazzjonali ta' Sistemi ta' IT fuq Skala Kbira fiż-Żona ta' Libertà, Sigurtà u Ġustizzja (Aġenzija tal-IT) wara li tibda taħdem lejn l-aħħar tal-2012. 5. L-ELEMENTI PRINĊIPALI TAL-PROPOSTA 5.1. Iffokar fuq prijoritajiet strateġiċi Billi tistabbilixxi strument għall-appoġġ finanzjarju tal-ġestjoni tal-fruntieri esterni u l-politika komuni dwar il-viża għall-perjodu 2014-2020, l-Unjoni se tkun tista’ · tappoġġja u ssaħħaħ il-kapaċitajiet nazzjonali fil-qasam tal-kontroll tal-fruntieri u tal-politika dwar il-viża u b’hekk tesprimi s-solidarjetà finanzjarja mal-inkarigi fdati lill-Istati Membri individwali fil-fruntieri esterni u fil-konsulati fl-interess taż-żona ħielsa tal-fruntiera bħala servizz pubbliku mogħti lill-Unjoni (programmi nazzjonali, inkluż "appoġġ operattiv"); · tiffinanzja l-iżvilupp tal-pakkett tal-fruntieri intelliġenti, jiġifieri t-twaqqif ta’ Sistema ta’ Dħul Ħruġ tal-UE (EES) u ta’ Programm għall-Vjaġġaturi Reġistrati tal-UE (RTP); · tiffinanzja l-introduzzjoni u t-tħaddim tas-Sistema Ewropea ta’ Sorveljanza tal-Fruntieri, EUROSUR, b'mod partikolari permezz tax-xiri ta’ tagħmir, infrastruttura u sistemi fl-Istati Membri; · issaħħaħ il-governanza Schengen u l-mekkaniżmu ta' evalwazzjoni u monitoraġġ għall-verifika tal-applikazzjoni tal-acquis ta' Schengen minn (a) il-finanzjament tal-operazzjoni ta' dak il-mekkaniżmu taħt ġestjoni diretta; (b) l-introduzzjoni ta' kundizzjonalitajiet ibbażati skont l-acquis ta' Schengen għad-diżborsament tal-appoġġ operattiv għall-Istati Membri u (c) li l-Istati Membri jkunu meħtieġa jallokaw (mill-ġdid) riżorsi li jkunu rċevew għal programmi taħt dan l-istrument bi prijorità biex jiġu rimedjat nuqqasijiet jekk dawn ikunu ġew identifikati fil-mekkaniżmu; · jittejjeb il-potenzjal operattiv tal-Aġenzija Frontex billi l-Istati Membri jkunu mistiedna jallokaw riżorsi addizzjonali taħt il-programmi tagħhom għal tagħmir speċjalizzat li jista’ jitqiegħed għad-dispożizzjoni tal-Aġenzija għall-operazzjonijiet konġunti tagħha; · tappoġġja l-iżvilupp u l-implimentazzjoni tal-politiki rilevanti tal-Unjoni fl-UE, fi u ma’ pajjiżi terzi taħt "azzjonijiet tal-Unjoni", biex b'hekk tittejjeb il-ġestjoni globali tal-flussi migratorji lejn l-Unjoni (proġetti ġestiti jew direttament, bħal studji jew proġetti pilota biex tissaħħaħ il-kooperazzjoni ma’ pajjiżi terzi, jew indirettament, f’konformità mar-Regolament Finanzjarju[9]; · ikollha riżorsi adegwati faċilment disponibbli biex tipprovdi assistenza ta’ emerġenza f'każ ta’ sitwazzjonijiet ta’ pressjoni migratorja urġenti jew eċċezzjonali; · tkompli tappoġġja l-funzjonament tal-Iskema ta’ Transitu Speċifika għal-Litwanja, skont l-obbligi tal-UE[10], tipprovdi appoġġ sabiex tikkumpensa għal miżati mitlufa minn viżi ta’ transitu u spejjeż addizzjonali mġarrba mil-Litwanja fl-implimentazzjoni tal-iskema tad-Dokument ta’ Transitu Faċilitat (FTD) u d-Dokument ta’ Transitu Ferrovjarju Faċilitat (FRTD), bħas-sostituzzjoni u t-titjib ta’ tagħmir, sistemi tal-IT, spejjeż tat-taħriġ u operattivi. L-istrument se jippermetti appoġġ komprensiv tal-mudell ta’ kontroll tal-aċċess ta’ erba' livelli li jissottolinja l-kunċett ta’ ġestjoni integrata tal-fruntieri (il-miżuri f’pajjiżi terzi, il-kooperazzjoni ma’ pajjiżi ġirien, il-kontroll tal-fruntieri u l-miżuri fiż-żona ta’ moviment liberu). 5.2. Riżorsi għas-sistemi tal-IT u l-pakkatt tal-fruntieri intelliġenti Taħt il-programmi nazzjonali, l-Istati Membri jistgħu jużaw l-allokazzjonijiet tagħhom sabiex jappoġġjaw il-ġestjoni u fejn xieraq, it-titjib ta’ komponenti nazzjonali tas-sistemi eżistenti tal-IT fuq skala kbira. L-iżvilupp u l-manutenzjoni ta’ sistemi tal-IT futuri f'dan il-qasam se jkunu koperti minn dan l-istrument. Kif indikat fil-Komunikazzjoni dwar il-fruntieri intelliġenti, il-Kummissjoni għandha l-intenzjoni li tippreżenta proposti għal Sistema ta’ Dħul Ħruġ tal-Unjoni (EES) u Programm għall-Vjaġġaturi Reġistrati tal-Unjoni (RTP) fl-ewwel nofs tal-2012. Konsegwentement, taħt dan l-istrument huwa previst li jiġi stabbilit programm tal-infiq speċifiku biss għall-iżvilupp ta’ SEAE u RTP. L-ispiża tkun tinkludi mhux biss il-komponenti ċentrali (livell tal-UE) iżda wkoll il-komponenti nazzjonali (Stati Membri) ta’ dawn is-sistemi tal-IT, fi ħdan ir-riżorsi disponibbli. L-ispiża tal-iżvilupp ta’ sistemi ċentrali u nazzjonali għall-EES u l-RTP ġiet stmata bejn madwar 1 u 1.3 biljun EUR, skont l-għażliet. Iffrankar tal-ispejjeż sinifikanti jista' jintlaħaq jekk l-għażla preferuta tal-EES tkun mibnija flimkien (jiġifieri fuq l-istess pjattaforma teknika) bl-għażla preferuta tal-RTP[11]. Fuq il-bażi ta’ dawn is-suppożizzjonijiet u fid-dawl tal-fatt li l-iżvilupp se jibda biss mill-2015, huwa propost li jiġu mwarrba 1.1 biljun EUR għal dawn iż-żewġ sistemi taħt din il-proposta, mingħajr preġudizzju għall-proposti futuri mill-Kummissjoni dwar il-pakkett tal-fruntieri intelliġenti u d-deċiżjoni sussegwenti tal-Parlament Ewropew u l-Kunsill. Il-Kummissjoni bi ħsiebha tagħti x-xogħol ta' implimentazzjoni ta' dan il-programm lill-Aġenzija għal Tmexxija Operattiva tas-Sistemi tal-IT fuq Skala Kbira fl-ispazju ta' Libertà, Sigurtà u Ġustizzja stabbilita bir-Regolament (UE) Nru 1077/2011 tal-Parlament Ewropew u l-Kunsill[12]. Dan ir-Regolament f'dan il-każ jiġi emendata fi żmien xieraq biex jinkludi x-xogħol speċifikament fil-missjoni tal-Aġenzija u l-ammonti relevanti tas-sussidju tal-Aġenzija jingħataw mill-approprjazzjonijiet operattivi tal-programm. 5.3. Rizorsi għall-programmi nazzjonali Il-prattika attwali taħt il-Fondi tal-Programm Ġenerali Solidarjetà u Ġestjoni tal-Flussi Migratorji tal-iffissar tal-kriterji għall-allokazzjonijiet li l-Istati Membri se jirċievu għall-perjodu kollu ta’ 7 snin fil-bidu tal-perjodu tiżgura kontinwità u ċertu grad ta’ prevedibbiltà. Madankollu, huwa essenzjalment approċċ statiku li ma jinċentivax l-Istati Membri biex jimplimentaw l-azzjonijiet li jirrispondu għall-prijoritajiet tal-Unjoni u ma jippermettix li l-UE tirreaġixxi għal sitwazzjonijiet li qed jinbidlu u prijoritajiet permezz ta’ riallokazzjonijiet sinifikanti u konċentrati tar-riżorsi. Il-mekkaniżmu magħżul għad-distribuzzjoni u l-implimentazzjoni tar-riżorsi taħt il-Fondi futuri għandu għalhekk jirrikonċilja l-bżonn għall-kontinwità u l-istabbiltà, bħala kundizzjoni preliminari għal programmazzjoni multiannwali soda, minn naħa waħda, u l-ħtieġa għal aktar flessibbiltà u adattament għall-bidla fuq in-naħa l-oħra. Fid-dawl ta’ dan t’hawn fuq, l-allokazzjoni tal-finanzjament taħt ġestjoni kondiviża hija bbażata fuq taħlita ta': – Ammont bażiku allokat lill-Istati Membri fil-bidu tal-Qafas Finanzjarju Multiannwali (MFF) li jmiss; – Ammont flessibbli li għandu jiżdied mal-ammont bażiku, allokat f'żewġ fażijiet. L-ammont bażiku huwa allokat lill-Istati Membri fil-bidu tal-MFF li jmiss u kkalkulat fuq il-bażi ta’ kriterji oġġettivi u l-ħtiġijiet. Huwa 60% tal-pakkett totali għall-programmi u l-allokazzjonijiet huma stabbiliti għal kull Stat Membru fl-Anness I ta’ dan ir-Regolament. Huma bbażati fuq il-kalkoli 2010-2012 taħt il-Fond għall-Fruntieri Esterni, filwaqt li jinkorporaw ammont minimu għal kull Stat Membru. Dan se jiżgura xi kontinwità mal-MFF attwali u l-Istati Membri jingħataw l-istabbiltà finanzjarja biex jippjanaw il-programmi multiannwali nazzjonali. · L-ammont flessibbli se jkun miżjud mal-ammont bażiku skont ir-rieda ta’ kull Stat Membru li jiffinanzja taħt il-programm nazzjonali tiegħu azzjonijiet li jirrispondu għal prijoritajiet speċifiċi tal-Unjoni. Dawn l-azzjonijiet speċifiċi huma definiti fl-Anness II u jistgħu jiġu emendati. Fil-prinċipju, ikun allokat f'żewġ fażijiet: fil-bidu tal-MFF, bħala parti mid-djalogu tal-politika u n-negozjati dwar il-programmi nazzjonali tal-Istati Membri rilevanti, u waqt reviżjoni ta’ nofs it-terminu fl-2017. Din ir-reviżjoni ta’ nofs it-terminu tkun l-okkażjoni li ssir eżaminazzjoni mill-ġdid tas-sitwazzjoni fl-Istati Membri u biex jiġu allokati riżorsi ġodda għas-snin li jifdal tal-MFF (2018-2020). Għal dan ir-Regolament, ir-reviżjoni f'nofs it-terminu se tkun ibbażata fuq taħlita ta' valutazzjonijiet ta' riskju li jħarsu 'l quddiem u prijoritajiet tal-Unjoni, kif definiti mill-ġdid mill-Unjoni. Minħabba li l-ammonti bażiċi għall-Istati Membri ġew determinati abbażi tad-dejta storika fil-bidu tal-perjodu ta' programmazzjoni, aġġornament ikun xieraq. Dawn il-valutazzjonijiet tar-riskju/ħtiġijiet jistgħu jsiru bl-għajnuna tal-Aġenzija Frontex. L-Istati Membri li, fuq il-bażi ta’dawn il-valutazzjonijiet, għandhom aktar ħtiġijiet jew jiffaċċjaw aktar riskji ser jirċievu ammont addizzjonali, b'hekk jingħata espressjoni tanġibbli għall-prinċipju ta' solidarjetà u kondiviżjoni tar-responsabbiltà. 5.4. Azzjonijiet f’pajjiżi terzi u fir-rigward tagħhom Fir-rigward tad-dimensjoni esterna f’dan il-qasam, ikun hemm appoġġ immirat sabiex tittejjeb il-kooperazzjoni ma’ pajjiżi terzi u jissaħħu ċerti aspetti ewlenin tas-sorveljanza fil-fruntieri u l-kapaċitajiet ta’ ġestjoni tagħhom fl-oqsma ta’ interess għall-politika dwar il-migrazzjoni tal-Unjoni u l-objettivi ta’ sigurtà interna tal-Unjoni. Pereżempju, fil-qafas tal-EUROSUR, jista' jkun hemm id-disponibbiltà ta' fondi biex tinħoloq konnessjoni bejn is-sistemi u l-infrastrutturi ta' pajjiżi terzi ma' dawk tal-UE sabiex ikun jista' jsir skambju regolari ta' informazzjoni. Dawn l-azzjonijiet m'għandhomx ikunu orjentati direttament lejn l-iżvilupp u għandhom jikkumplimentaw, kif xieraq, l-assistenza finanzjara provduta permezz tal-istrumenti tal-għajnuna esterna tal-Unjoni, li jibqgħu is-sors ewlieni tal-finanzjament li jgħin lill-pajjiżi terzi sabiex jibnu l-kapaċitajiet rilevanti tagħhom. Fl-implimentazzjoni ta’ dan l-appoġġ, se titfittex koerenza sħiħa mal-prinċipji u l-objettivi ġenerali tal-azzjoni esterna tal-Unjoni u l-politika barranija relatata mal-pajjiż jew ir-reġjun ikkonċernati. Se tiġi żgurata l-kumplimentarjetà permezz ta’ koordinazzjoni mtejba mas-SEAE u s-servizzi rilevanti tal-Kummissjoni. Dawn l-azzjonijiet se jiġu ġestiti direttament mill-Kummissjoni jew indirettament, minn entitajiet jew persuni oħra għajr l-Istati Membri f'konformità mar-Regolament Finanzjarju. 5.5. Aġenziji tal-Unjoni Sabiex tuża b’mod aktar effettiv il-kompetenza u l-għarfien espert ta' aġenziji rilevanti tal-Unjoni fil-qasam tal-affarijiet interni, il-Kummissjoni tipprevedi wkoll li tagħmel użu mill-possibbiltà offruta mir-Regolament Finanzjarju li tafda, fi ħdan ir-riżorsi disponibbli taħt dan ir-Regolament, l-implimentazzjoni ta’ kompiti speċifiċi lil dawn l-aġenziji, fil-qafas tal-missjonijiet tagħhom u b’mod komplementari mal-programmi tax-xogħol tagħhom. Għall-kompiti koperti minn dan ir-Regolament dan jikkonċerna b’mod partikolari: – l-Aġenzija Ewropea għall-Ġestjoni tal-Kooperazzjoni Operattiva fil-Fruntieri Esterni tal-Istati Membri tal-Unjoni Ewropea (Aġenzija Frontex), għal attivitajiet fl-Unjoni u barra minnha li jirrikjedu għarfien espert operattiv dwar il-kontroll fil-fruntieri; – l-Uffiċċju Ewropew ta’ Appoġġ għall-Ażil (EASO), għal attivitajiet bħat-taħriġ dwar l-ażil indirizzati lill-għassiesa tal-fruntieri; – l-Uffiċċju Ewropew tal-Pulizija (Europol) u l-Kulleġġ Ewropew tal-Pulizija (CEPOL) fid-dawl tal-kooperazzjoni bejn l-aġenziji ta’ awtoritajiet tal-infurzar tal-liġi ma' għassiesa tal-fruntieri; – l-Aġenzija għall-Ġestjoni Operattiva ta' sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (Aġenzija tal-IT) safejn huwa kkonċernat l-iżvilupp ta’ sistemi ġodda tal-IT. 2011/0365 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 77(2) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[13], Wara li kkunsidraw l-opinjoni tal-Kumitat tar-Reġjuni[14], Filwaqt li jaġixxu skont il-proċedura leġiżlattiva ordinarja, Billi: (1) L-objettiv tal-Unjoni li tiżgura livell għoli ta’ sigurtà fi spazju ta' Libertà, Sigurtà u Ġustizzja (l-Artikolu 67 (3) tat-Trattat dwar il-Funzjonament tal-Unjoni) għandu jinkiseb, inter alia, permezz ta’ miżuri komuni dwar il-qsim tal-fruntieri interni minn persuni u kontroll tal-fruntieri fil-fruntieri esterni u l-politika komuni dwar il-viża bħala parti minn sistema b’bosta saffi li għandha l-għan li tiffaċilita l-ivvjaġġar leġittimu u l-ittrattar tal-immigrazzjoni illegali. (2) L-Istrateġija tas-Sigurtà Interna tal-UE, adottata mill-Kunsill fi Frar 2010[15], tikkostitwixxi aġenda kondiviża biex jiġu ttrattati dawn l-isfidi komuni għas-sigurtà. Il-Komunikazzjoni tal-Kummissjoni ta’ Novembru 2010 "L-Istrateġija tas-Sigurtà Interna tal-UE fl-Azzjoni"[16] tittraduċi l-prinċipji tal-istrateġija u l-linji gwida f'azzjonijiet konkreti billi jiġu identifikati ħames objettivi strateġiċi: l-isfaxxar tan-netwerks tal-kriminalità internazzjonali, sabiex issir prevenzjoni tat-terroriżmu u jkunu indirizzati r-radikalizzazzjoni u r-reklutaġġ, biex jogħlew il-livelli ta’ sigurtà għaċ-ċittadini u n-negozji fiċ-ċiberspazju, biex tissaħħaħ is-sigurtà permezz tal-ġestjoni tal-fruntieri u biex tiżdied ir-reżistenza tal-Ewropa għall-kriżijiet u d-diżastri. (3) Is-solidarjetà fost l-Istati Membri, iċ-ċarezza dwar id-diviżjoni tal-inkarigi, ir-rispett għad-drittijiet fundamentali u l-istat tad-dritt kif ukoll enfasi qawwija fuq il-perspettiva globali u r-rabta inseparabbli mas-sigurtà esterna huma prinċipji ewlenin li jiggwidaw l-implimentazzjoni tal-Istrateġija tas-Sigurtà Interna. (4) Sabiex issir promozzjoni tal-implimentazzjoni tal-Istrateġija tas-Sigurtà Interna u biex jiġi żgurat li din issir realtà operattiva, huwa meħtieġ li l-Istati Membri jkunu pprovduti b’appoġġ finanzjarju tal-UE adegwat bit-twaqqif ta’ Fond għas-Sigurtà Interna.; (5) Minħabba l-partikolarijiet legali applikabbli għat-Titolu V tat-Trattat, mhuwiex legalment possibbli li l-Fond għas-Sigurtà Interna jiġi stabbilit bħala strument finanzjarju wieħed. (6) Il-Fond għandu għalhekk jiġi stabbilit bħala qafas komprensiv għall-appoġġ finanzjarju tal-UE fil-qasam tas-sigurtà interna li jinkludi l-istrument stabbilit minn dan ir-Regolament kif ukoll l-istrumenti stabbiliti mir-Regolament ... / 2012/UE li jistabbilixxi bħala parti mill-Fond għas-Sigurtà Interna, l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità, u l-ġestjoni tal-kriżi. Dan il-qafas komprensiv għandu jiġi kkumplimentat mir-Regolament ... / 2012/UE li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil u dwar l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità, u l-ġestjoni tal-kriżi[17] li dan ir-Regolament għandu jirreferi għalih fir-rigward tar-regoli dwar il-programmazzjoni, il-ġestjoni finanzjarja, il-ġestjoni u l-kontroll, is-saldu tal-kontijiet, l-għeluq ta’ programmi u r-rappurtar u l-evalwazzjoni. (7) Is-solidarjetà u l-kondiviżjoni tar-responsabbiltà bejn l-Istati Membri u l-Unjoni fil-ġestjoni tal-fruntieri esterni huwa wieħed mill-ħames komponenti tal-politika komuni għall-ġestjoni għall-fruntieri esterni. (8) Il-Fond għas-Sigurtà Interna għandu jesprimi solidarjetà permezz ta’ assistenza finanzjarja lil dawk l-Istati Membri li japplikaw bis-sħiħ id-dispożizzjonijiet ta’ Schengen dwar il-fruntieri esterni kif ukoll lil dawk li qed jippreparaw għall-parteċipazzjoni sħiħa. (9) Il-parteċipazzjoni minn Stat Membru m’għandiex tikkoinċidi mal-parteċipazzjoni tiegħu fi strument finanzjarju temporanju tal-Unjoni li jappoġġja lill-Istati Membri benefiċjarji fl-iffinanzjar inter alia ta’ azzjonijiet fi fruntieri esterni ġodda tal-Unjoni għall-implimentazzjoni tal-acquis ta’ Schengen dwar il-kontroll tal-fruntieri u tal-viża u tal-fruntieri esterni. (10) Il-parti tal-Fond relatata mal-fruntieri esterni u l-viża (minn hawn iżjed ‘il quddiem "l-istrument") għandha tibni fuq il-proċess ta’ bini tal-kapaċità żviluppat bl-għajnuna tal-Fond għall-Fruntieri Esterni stabbilit mid-Deċiżjoni Nru 574/2007 tal-Parlament Ewropew u tal-Kunsill[18] u testendih sabiex iqis żviluppi ġodda. (11) Fl-eżekuzzjoni ta’ inkarigi fil-fruntieri esterni u l-konsulati skont l-acquis ta’ Schengen dwar il-fruntieri u l-viża, l-Istati Membri jwettqu attivitajiet fl-interess ta' u f'isem l-Istati Membri l-oħra kollha fiż-żona Schengen u għalhekk jagħmlu servizz pubbliku għall-Unjoni. Biex jesprimi solidarjetà, l-Istrument għandu jikkontribwixxi għall-appoġġ tal-ispejjeż operattivi relatati mal-kontroll tal-fruntieri u l-poltika dwar il-viża u jippermetti li l-Istati Membri sistematikament iżommu kapaċitajiet kruċjali għal dak is-servizz għal kulħadd. . Tali appoġġ jikkonsisti minn rimborż sħiħ ta’ għażla ta’ spejjeż relatati mal-objettivi taħt dan l-istrument u se jifforma parti integrali mill-programmi nazzjonali. (12) Dan l-istrument għandu jikkomplimenta u jsaħħaħ l-attivitajiet imwettqa biex tiġi żviluppata l-kooperazzjoni operattiva taħt il-patroċinju tal-Aġenzija Ewropea għall-Ġestjoni tal-Kooperazzjoni Operattiva fil-Fruntieri Esterni tal-Istati Membri tal-Unjoni Ewropea kif stabbilita mir-Regolament (KE) Nru 2007/2004 (minn hawn iżjed 'il quddiem "l-Aġenzija Frontex")[19], inklużi l-attivitajiet ġodda li jirriżultaw mir-Regolament [...][20] emendat, u b'hekk ikompli jsaħħaħ is-solidarjetà bejn dawk l-Istati Membri li jikkontrollaw il-fruntieri esterni fl-interess u f'isem iż-żona Schengen kollha. (13) Dan l-istrument għandu jiġi implimentat b’rispett sħiħ mad-drittijiet u l-prinċipji stabbiliti fil-Karta tad-Drittijiet Fundamentali tal-Unjoni Ewropea. (14) Biex jiġi żgurat kontroll tal-fruntieri esterni uniformi u ta’ kwalità għolja u biex jiġi ffaċilitat l-ivvjaġġar leġittimu fost il-fruntieri esterni fil-qafas tal-istrateġija tas-sigurtà interna tal-UE, għandu jikkontribwixxi għall-iżvilupp ta’ sistema komuni Ewropea ta’ ġestjoni integrata tal-fruntieri, li tinkludi l-miżuri kollha dwar il-politika, il-leġiżlazzjoni, il-kooperazzjoni sistematika, id-distribuzzjoni tal-piż, il-persunal, it-tagħmir u t-teknoloġija meħudin f'livelli differenti mill-awtoritajiet kompetenti tal-Istati Membri, li jaġixxu f'kooperazzjoni mal-Aġenzija Frontex, ma' terzi pajjiżi u, fejn meħtieġ, ma’ atturi oħra, bl-użu, inter alia, tal-mudell ta’ sigurtà tal-fruntieri tal-erba' livelli u l-analiżi tar-riskju integrat tal-Unjoni Ewropea. (15) Skont il-Protokoll Nru 5 tal-Att ta’ Adeżjoni tal-2003[21] dwar it-transitu ta' persuni bl-art bejn ir-reġjun ta’ Kaliningrad u partijiet oħra tal-Federazzjoni Russa, l-Istrument għandu jagħmel tajjeb għal kull spiża addizzjonali li ssir fl-implimentazzjoni tad-dispożizzjonijiet speċifiċi tal-acquis tal-Unjoni li tkpori t-tali transit, jiġifieri ir-Regolament tal-Kunsill (KE) Nru 693/2003 tal-14 ta’ April 2003 li jistabbilixxi Dokument speċifiku ta' Transitu Faċilitat (FTD), Dokument ta' Transitu Faċilitat bil-Ferroviji (FRTD) u jemenda l-Istruzzjonijiet Konsulari Komuni[22] u l-Ktieb tal-Istruzzjonijiet Komuni u Regolament tal-Kunsill (KE) Nru 694/2003 dwar il-format uniformi tad-Dokumenti dwar it-Transitu Faċilitat (FTD) u tad-Dokumenti dwar it-Transitu Faċilitat bil-Ferrovija (FRTD) previsti fir-Regolament (KE) Nru 693/2003[23]. Il-ħtieġa għal appoġġ finanzjarju kontinwu għal ħlasijiet mitlufa, madankollu, għandha tkun dipendenti fuq ir-reġim tal-viża tal-UE fis-seħħ mal-Federazzjoni Russa. (16) Għandu jinkludi l-appoġġ għall-miżuri nazzjonali u l-kooperazzjoni bejn l-Istati Membri fil-qasam tal-politika dwar il-viża u attivitajiet oħra ta’ qabel il-fruntieri li jsiru qabel il-kontrolli tal-fruntieri esterni. Il-ġestjoni effiċjenti ta’ attivitajiet organizzati mis-servizzi tal-Istati Membri f'pajjiżi terzi hija fl-interess tal-politika komuni dwar il-viża bħala parti minn sistema b’bosta livelli li għandha l-għan li tiffaċilita l-ivvjaġġar leġittimu u tittratta l-immigrazzjoni irregolari fl-Unjoni Ewropea, u tikkostitwixxi parti integrali mis-sistema komuni Ewropea ta’ ġestjoni integrata tal-fruntieri. (17) Barra dan, għandha tappoġġja miżuri fit-territorju bħala parti mill-iżvilupp ta’ sistema komuni ta’ ġestjoni integrata tal-fruntieri li ssaħħaħ il-funzjonament ġenerali taż-żona Schengen. (18) Dan l-istrument għandu jappoġġja wkoll l-iżvilupp mill-Unjoni Ewropea ta’ sistemi tal-IT li jarmaw l-Istati Membri bl-għodod biex jiġġestixxu l-moviment ta’ ċittadini ta’ pajjiżi terzi bejn il-fruntieri b’mod aktar effiċjenti u biex jiżguraw identifikazzjoni u verifika aħjar tal-vjaġġaturi ("fruntieri intelliġenti"). B'dan il-għan, għandu jiġi stabbilit programm li l-għan tiegħu huwa li jkopri l-ispejjeż għall-iżvilupp kemm tal-komponenti ċentrali kif ukoll dawk nazzjonali ta' dan it-tip ta' sistemi, li jiżgura konsistenza teknika, iffrankar u implimentazzjoni bla xkiel fl-Istati Membri. (19) Sabiex tiġi indirizzata pressjoni migratorja mhux prevista u theddid għas-sigurtà tal-fruntieri għandu jkun possibbli li tiġi provduta assistenza ta’ emerġenza f’konformità mal-qafas stabbilit fir-Regolament … 2012/UE li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni tal-kriminalità u ġlieda kontra l-kriminalità, u l-ġestjoni tal-kriżi. (20) Barra minn hekk, fl-interess tas-solidarjetà msaħħa fiż-żona Schengen b'mod sħiħ, meta jiġu identifikati nuqqasijiet jew theddid possibbli, b’mod partikolari wara evalwazzjoni ta’ Schengen, l-Istat Membru kkonċernat għandu jsegwihom b’mod adegwat bl-użu tar-riżorsi taħt il-programmi tiegħu skont il-prijorità, fejn applikabbli, fejn jikkomplimenta l-azzjonijiet ta’ emerġenza. (21) Biex tissaħħaħ is-solidarjetà u l-kondiviżjoni tar-responsabbiltà bejn l-Istati Membri, għandhom ikunu mħeġġa li jużaw parti mir-riżorsi disponibbli taħt il-programmi għall-prijoritajiet speċifiċi definiti mill-UE, bħax-xiri ta’ tagħmir tekniku meħtieġ mill-Aġenzija Frontex u l- iżvilupp tal-kooperazzjoni konsulari għall-Unjoni. (22) Sabiex tiġi salvagwardjata l-applikazzjoni tal-acquis ta’ Schengen fiż-żona Schengen kollha, l-implimentazzjoni tar-Regolament dwar l-istabbiliment ta’ mekkaniżmu ta’ evalwazzjoni u monitoraġġ biex tkun ivverifikata l-applikazzjoni tal-acquis ta’ Schengen[24] għandha tkun appoġġata wkoll taħt dan ir-Regolament, bħala għodda essenzjali li takkumpanja l-politiki li jiżguraw in-nuqqas ta’ kwalunkwe kontroll fuq persuni; (23) Fid-dawl tal-esperjenzi miksuba mill-Fond għall-Fruntieri Esterni u l-iżvilupp tas-SIS u l-VIS, huwa meqjus xieraq li tkun permessa l-flessibbiltà rigward it-trasferimenti possibbli ta’ riżorsi bejn il-mezzi differenti ta’ implimentazzjoni tal-objettivi segwiti taħt dan l-istrument, mingħajr preġudizzju għall-prinċipju li tiġi żgurata mill-bidu massa kritika u stabbiltà finanzjarja għall-programmi u l-appoġġ operattiv għall-Istati Membri. (24) Bl-istess mod, l-ambitu tal-azzjonijiet u l-limitu għar-riżorsi li jibqgħu għad-dispożizzjoni tal-UE ("azzjonijiet tal-Unjoni") għandhom jiżdiedu biex tissaħħaħ il-kapaċità tal-UE li twettaq f'sena baġitarja partikolari bosta attivitajiet fuq il-ġestjoni tal-fruntieri esterni u tal-politika komuni dwar il-viża fl-interess tal-Unjoni kollha, meta u sakemm jinħolqu l-ħtiġijiet. Azzjonijiet tal-Unjoni bħal dawn jinkludu studji u proġetti pilota biex titkompla l-politika u l-applikazzjoni tagħha, miżuri jew arranġamenti fil-pajjiżi terzi li jindirizzaw il-pressjonijiet migratorji minn dawk il-pajjiżi fl-interess tal-ġestjoni ottimali tal-flussi migratorji fl-UE u organizzazzjoni effiċjenti tal-inkarigi relatati fil- fruntieri esterni u l-konsulati. (25) Miżuri f'pajjiżi terzi u fir-rigward tagħhom appoġġjati permezz ta’ dan l-Istrument għandhom jittieħdu f’sinerġija u koerenza ma’ azzjonijiet oħra barra l-UE appoġġjati permezz ta' strumenti ta’ assistenza esterna tal-Unjoni, kemm ġeografiċi u tematiċi. B’mod partikolari, fl-implimentazzjoni ta’ dawn l-azzjonijiet għandha titfittex koerenza sħiħa mal-prinċipji u l-objettivi ġenerali tal-azzjoni esterna u l-politika barranija tal-Unjoni relatata mal-pajjiż jew ir-reġjun ikkonċernati. M’għandhomx ikunu intiżi sabiex jappoġġjaw azzjonijiet direttament orjentati lejn l-iżvilupp u għandhom jikkumplimentaw, fejn xieraq, l-assistenza finanzjarja provduta permezz ta' strumenti tal-għajnuna esterna. Se tiġi żgurata wkoll il-koerenza mal-politika umanitarja tal-Unjoni, b’mod partikolari fir-rigward tal-implimentazzjoni tal-assistenza ta’ emerġenza. (26) Il-finanzjament mill-baġit tal-UE għandu jikkonċentra fuq attivitajiet fejn l-intervent tal-UE jista’ jagħti valur addizzjonali meta mqabbel ma’ azzjoni tal-Istati Membri biss. Peress li l-Unjoni Ewropea tinsab f'pożizzjoni aħjar mill-Istati Membri biex tipprovdi qafas għall-espressjoni ta’ solidarjetà tal-UE fil-kontroll tal-fruntieri, il-politika dwar il-viża u l-ġestjoni tal-flussi migratorji, u biex tipprovdi pjattaforma għall-iżvilupp ta' sistemi tal-IT komuni li jsostnu dawn il-politiki, l-appoġġ finanzjarju pprovdut taħt dan ir-Regolament jikkontribwixxi b'mod partikolari biex isaħħaħ il-kapaċitajiet nazzjonali u Ewropej f'dawk l-oqsma. (27) Sabiex jiġu supplimentati jew emendati dispożizzjonijiet f'dan l-istrument fir-rigward tad-definizzajoni ta' azzjonijiet speċifiċi taħt il-programmi nazzjonali, is-setgħa li tadotta atti skont l-Artikolu 290 tat-Trattat dwar il-Funzjonament tal-Unjoni Ewropea għandu jingħata lill-Kummissjoni. Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell ta’ esperti. (28) Il-Kummissjoni, meta tkun qed tħejji u tfassal atti ddelegati, għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (29) Sabiex tkun żgurata applikazzjoni uniformi, effiċjenti u f'waqtha tad-dispożizzjonijiet dwar l-appoġġ operattiv stabbilit f'dan ir-Regolament u sabiex jiġi stabbilit il-qafas għall-programm dwar is-sistemi ġodda tal-IT, għandhom jingħataw setgħat ta’ implimentazzjoni lill-Kummissjoni. Dawk is-setgħat għandhom jiġu eżerċitati skont ir-Regolament (UE) Nru 182/2001 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[25]. (30) Peress li l-għan ta’ dan ir-Regolament, jiġifieri li jipprovdi għal emendi għar-regoli eżistenti tal-Unjoni dwar it-traffiku lokali tal-fruntiera, ma jistax jintlaħaq tajjeb mill-Istati Membri u jista’ jintlaħaq aħjar fil-livell tal-Unjoni, l-Unjoni tista’ tadotta miżuri skont il-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea. Skont il-prinċipju ta’ proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dawk li huwa meħtieġ sabiex jinkiseb dak l-objettiv. (31) Id-Deċiżjoni Nru 574/2007/KE tal-Parlament Ewropew u tal-Kunsill tat-23 ta' Mejju 2007 li tistabilixxi l-Fond għall-Fruntieri Esterni għall-perjodu 2007-2013[26] għandha tiġi mħassra. (32) Rigward l-Islanda u n-Norveġja, dan ir-Regolament jikkostitwixxi żvilupp tal-acquis ta’ Schengen li jaqa' fl-oqsma msemmija fl-Artikolu 1, Punti A u B tad-Deċiżjoni tal-Kunsill 1999/437/KE tas-17 ta’ Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill tal-Unjoni Ewropea u r-Repubblika tal-Islanda u r-Renju tan-Norveġja dwar l-assoċjazzjoni ta’ dawk iż-żewġ Stati mal-implimentazzjoni, l-applikazzjoni u l-iżvilupp tal-acquis ta’ Schengen[27]. (33) Rigward l-Isvizzera, dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen fis-sens tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni ta’ din tal-aħħar fl-implimentazzjoni, l-applikazzjoni u l-iżvilupp tal-acquis ta’ Schengen li jaqgħu fil-qasam imsemmi fl-Artikolu 1, Punti A u B tad-Deċiżjoni tal-Kunsill 1999/437/KE moqri flimkien mal-Artikolu 3 tad-Deċiżjoni tal-Kunsill 2008/146/KE dwar il-konklużjoni, f'isem il-Komunità Ewropea, tal-Ftehim[28]. (34) Rigward Liechtenstein, dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen fis-sens tal-Protokoll bejn l-Unjoni Ewropea, il-Komunità Ewropea, il-Konfederazzjoni Svizzera u l-Prinċipalità ta’ Liechtenstein dwar l-adeżjoni tal-Prinċipalità ta' Liechtenstein għall-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera fl-implimentazzjoni, l-applikazzjoni u l-iżvilupp tal-acquis ta’ Schengen li jaqgħu fil-qasam imsemmi fl-Artikolu 1, Punti A u B tad-Deċiżjoni tal-Kunsill 1999/437/KE moqri flimkien mal-Artikolu 3 tad-Deċiżjoni tal-Kunsill 2011/350/KE dwar il-konklużjoni, f'isem l-Unjoni, tal-Protokoll[29]. (35) Taħt il-Protokoll dwar il-pożizzjoni tad-Danimarka, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka ma tieħux sehem fl-adozzjoni mill-Kunsill tal-miżuri skont it-Titolu V tal-Parti Tlieta tat-Trattat dwar il-Funzjonament tal-Unjoni Ewropea, bl-eċċezzjoni ta’ "miżuri li jiddeterminaw il-pajjiżi terzi li ċ-ċittadini għandhom ikunu fil-pussess ta' viża meta jaqsmu l-fruntieri esterni tal-Istati Membri, jew miżuri relatati ma’ format uniformi għall-viżi". Din il-proposta tibni fuq l-acquis ta’ Schengen, u skont l-Artikolu 4 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka għandha tiddeċiedi fi żmien sitt xhur wara li l-Kunsill ikun iddeċieda fuq proposta jew inizjattiva li tibni fuq l-acquis ta’ Schengen skont id-Dispożizzjonijiet tat-Titolu V tal-Parti Tlieta tat-Trattat dwar il-Funzjonament tal-Unjoni Ewropea, jekk tkunx se timplimenta dan ir-Regolament fil-liġi nazzjonali tagħha. (36) Dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen li fih ir-Renju Unit ma jieħux sehem, skont id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u Irlanda ta’ Fuq biex jieħdu parti f'xi dispożizzjonijiet tal-acquis ta’ Schengen u d-Deċiżjoni tal-Kunsill 2004/926/KE sussegwenti tat-22 ta’ Diċembru 2004 dwar id-dħul b’effett ta’ partijiet tal-acquis ta’ Schengen mir-Renju Unit tal-Gran Brittanja u l-Irlanda ta’ Fuq. Ir-Renju Unit għaldaqstant mhux qed jieħu sehem fl-adozzjoni tiegħu u mhux marbut bih jew suġġett għall-applikazzjoni tiegħu. (37) Dan ir-Regolament jikkostitwixxi żvilupp tad-dispożizzjonijiet tal-acquis ta’ Schengen li fih l-Irlanda ma tieħux sehem, skont id-Deċiżjoni tal-Kunsill 2001/192/KE tat-28 ta' Frar 2002 dwar it-talba tal-Irlanda biex tieħu parti f'xi dispożizzjonijiet tal-acquis ta' Schengen. Għalhekk l-Irlanda mhijiex tieħu sehem fl-adozzjoni tiegħu u mhijiex marbuta bih jew soġġetta għall-applikazzjoni tiegħu. ADOTTOW DAN IR-REGOLAMENT: KAPITOLU I DISPOŻIZZJONIJIET ĠENERALI Artikolu 1 Għan u kamp ta' applikazzjoni 1. Dan ir-Regolament jistabbilixxi l-istrument għall-appoġġ finanzjajru għall-ġestjoni tal-fruntieri esterni u l-politika komuni dwar il-viża (minn issa iżjed ‘il quddiem imsejjaħ l-"Istrument") bħala parti mill-Fond għas-Sigurtà Interna (minn hawn iżjed ‘il quddiem "il-Fond"). Flimkien mar-Regolament ... / 2012/UE li jistabbilixxi bħala parti mill-Fond għas-Sigurtà Interna, l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra kriminalità, u l-ġestjoni tal-kriżi, dan ir-Regolament jistabbilixxi għall-perjodu mill-1 ta’ Jannar 2014 sal-31 Diċembru 2020 il-Fond għas-Sigurtà Interna. 2. Dan ir-Regolament jistabbilixxi (a) l-objettivi tal-appoġġ finanzjarju u l-azzjonijiet eliġibbli; (b) il-qafas ġenerali għall-implimentazzjoni tal-azzjonijiet eliġibbli; (c) ir-riżorsi disponibbli taħt dan l-istrument mill-1 ta' Jannar 2014 sal-31 ta' Diċembru 2020 u d-distribuzzjoni tagħhom; (d) l-ambitu u l-għan tal-mezzi speċifiċi differenti li permezz tagħhom l-infiq għall-ġestjoni tal-fruntieri esterni u tal-politika komuni dwar il-viża jkun iffinanzjat. 3. Dan ir-Regolament jipprovdi għall-applikazzjoni tar-regoli stipulati fir-Regolament (UE) Nru ..2012/UE [ir-Regolament Orizzontali]. Artikolu 2 Definizzjonijiet Għall-finijiet ta’ dan ir-Regolament, għandhom japplikaw id-definizzjonijiet li ġejjin: (a) ‘fruntieri esterni’ tfisser il-fruntieri tal-art tal-Istati Membri, inklużi l-fruntieri tax-xmajjar u l-lagi, il-fruntieri tal-baħar u l-ajruporti tagħhom, il-portijiet tax-xmajjar, il-portijiet tal-baħar u l-portijiet tal-lagi li għalihom japplikaw id-dispożizzjonijiet tal-liġi tal-Unjoni dwar il-qsim tal-fruntieri esterni, kemm jekk dawn il-fruntieri jkunux temporanji jew le; (b) ‘fruntieri esterni temporanji’ tfisser – il-fruntiera komuni bejn Stat Membru li jkun qed jimplimenta b’mod sħiħ l-acquis ta' Schengen u Stat Membru marbut li japplika l-acquis ta' Schengen b'mod sħiħ, f'konformità mal-Att tal-Adeżjoni tiegħu, iżda fejn id-Deċiżjoni relevanti tal-Kunsill li tawtorizzah japplika b’mod sħiħ dak l-acquis ma tkunx daħlet fis-seħħ; – il-fruntiera komuni bejn żewġ Stati Membri marbuta li japplikaw l-acquis ta' Schengen b'mod sħiħ, f'konformità mal-Atti tal-Adeżjoni rispettivi tagħom, iżda fejn id-Deċiżjoni relevanti tal-Kunsill li tawtorizzahom biex japplikaw b’mod sħiħ dak l-acquis tkun għadha ma daħlitx fis-seħħ; (c) ‘punt tal-qsim tal-fruntiera’ tfisser kwalunkwe punt tal-qsim awtorizzat mill-awtoritajiet kompetenti għall-qsim tal-fruntieri esterni kif notifikat skont l-Artikolu 34 (2) tar-Regolament (KE) Nru 562/2006; (d) ‘mekkaniżmu ta’ evalwazzjoni u monitoraġġ ta’ Schengen" tfisser il-verifika tal-applikazzjoni korretta tal-acquis ta’ Schengen kif stabbilit fir-Regolament No … /2012/UE[30] [X]; (e) ‘sitwazzjoni ta’ emerġenza’ tfisser sitwazzjoni ta’ pressjoni urġenti u eċċezzjonali fejn numru kbir ta’ ċittadini minn pajjiżi terzi jaqsmu jew ikunu mistennija li jaqsmu l-fruntiera esterna ta’ Stat Membru wieħed jew aktar. Artikolu 3 Objettivi 1. L-objettiv ġenerali tal-Istrument għandu jkun li jikkontribwixxi biex jiżgura livell għoli ta’ sigurtà fl-Unjoni Ewropea. 2. Fi ħdan l-objettiv ġenerali stabbilit fl-ewwel paragrafu, l-Istrument għandu jikkontribwixxi - skont il-prijoritajiet definiti fl-Istrateġiji, programmi valutazzjonijiet tat-theddid u tar-riskju relevanti tal-UE - għal dawn l-objettivi speċifiċi: (a) l-appoġġ għal politika komuni dwar il-viża għall-iffaċilitar tal-ivjaġġar leġittimu, l-iżgurar tat-trattament ugwali ta' ċittadini minn pajjiżi terzi u l-indirizzar tal-migrazzjoni irregolari Il-kisba ta' dan l-objettiv għandha titkejjel fuq indikaturi bħal, fost oħrajn, in-numru ta' postijiet konsulari mgħammra, sikuri u/jew imtejjba biex jiżguraw l-ipproċessar effiċjenti ta' applikazzjonijiet dwar il-viżi u jipprovdu kwalità ta' servizz għall-applikanti għall-viżi. (b) l-appoġġ ta' ġestjoni għall-fruntieri, biex jiġi żgurat, minn naħa waħda, livell għoli ta' protezzjoni tal-fruntieri esterni u, min-naħa l-oħra, il-qsim bla xkiel tal-fruntieri esterni skont l-acquis ta' Schengen Il-kisba ta' dan l-objettiv għandha titkejjel fuq indikaturi bħal, fost oħrajn, l-iżvilupp ta' tagħmir għall-kontrol tal-fruntieri u l-qbid ta' ċittadini ta' pajjiżi terzi irregolari fil-fruntieri esterni fil-korrispondenza mar-riskju tat-taqsima relevanti tal-fruntiera esterna. 3. Sabiex jinkisbu dawn l-objettivi, l-istrument għandu jikkontribbwixxi għall-objettivi operattivi li ġejjin: (a) il-promozzjoni tal-iżvilupp u l-implimentazzjoni tal-politiki li jiżguraw in-nuqqas ta’ kwalunkwe kontroll fuq il-persuni, tkun xi tkun in-nazzjonalità tagħhom, meta jaqsmu l-fruntieri interni, it-twettaq ta’ kontrolli fuq il-persuni u l-monitoraġġ effiċjenti tal-qsim tal-fruntieri esterni; (b) l-istabbiliment b’mod gradwali ta’ sistema ta’ ġestjoni integrata għall-fruntieri esterni, inkluż ir-rinfurzar ta’ kooperazzjoni bejn l-aġenziji bejn awtoritajiet tal-migrazzjoni u tal-infurzar tal-liġi tal-Istati Membri fil-fruntieri esterni u l-miżuri fit-territorju u l-miżuri neċessarji ta’ akkumpanjament relatati mas-sigurtà tad-dokumenti u l-ġestjoni tal-identità; (c) il-promozzjoni tal-iżvilupp u l-implimentazzjoni tal-politika komuni dwar il-viżi u permessi oħra ta’ residenza għal permanenza qasira, inkluża l-kooperazzjoni konsulari; (d) it-twaqqif u t-tmexxija ta’ sistemi tal-IT, l-infrastruttura ta' komunikazzjoni tagħhom u tagħmir li jappoġġja l-ġestjoni tal-flussi migratorji bejn il-fruntieri esterni tal-Unjoni; (e) l-iżgurar tal-applikazzjoni effiċjenti u uniformi tal-acquis tal-UE dwar il-fruntieri u l-viża, inkluż il-funzjonament tal-mekkaniżmu tal-evalwazzjoni u l-monitoraġġ ta’ Schengen; (f) it-tisħiħ tal-kooperazzjoni bejn l-Istati Membri li joperaw f'pajjiżi terzi fir-rigward tal-flussi ta’ ċittadini ta' pajjiżi terzi fit-territorju tal-Istati Membri, kif ukoll il-kooperazzjoni ma' pajjiżi terzi f'dan ir-rigward. 4. Dan l-istrument għandu jikkontribwixxi wkoll għall-iffinanzjar ta’ assistenza teknika fuq inizjattiva tal-Istati Membri u l-Kummissjoni. Artikolu 4 Azzjonijiet eliġibbli 1. Fi ħdan l-objettivi definiti fl-Artikolu 3, u fid-dawl tal-konklużjonijiet maqbula tad-djalogu politiku kif previst fl-Artikolu 13 tar-Regolament (UE) Nru .../2012 [Ir-Regolament Orizzontali], l-Istrument għandu jappoġġja azzjonijiet fi jew mill-Istati Membri u b’mod partikolari dan li ġej: (a) l-infrastrutturi, il-bini u s-sistemi tal-qsim tal-fruntieri meħtieġa f'punti tal-qsim tal-fruntieri u għas-sorveljanza bejn punti tal-qsim tal-fruntieri u l-indirizzar effettiv ta' qsim illegali tal-fruntieri esterni; (b) it-tagħmir operattiv, il-mezzi tat-trasport u s-sistemi ta’ komunikazzjoni meħtieġa għall-kontroll effettiv tal-fruntieri u t-tisjib ta’ persuni, bħal terminali fissi għall-VIS, SIS u s-Sistema Ewropea ta’ Arkivjar ta’ Immaġni (FADO), inkluż teknoloġija avvanzata; (c) sistemi tal-IT għall-ġestjoni tal-flussi migratorji bejn il-fruntieri; (d) l-infrastrutturi, il-bini u t-tagħmir operattiv meħtieġ għall-ipproċessar ta’ applikazzjonijiet għall-viżi u l-kooperazzjoni konsulari; (e) studji, proġetti pilota u azzjonijiet li għandhom l-għan li jrawmu l-kooperazzjoni bejn l-aġenziji fl-Istati Membri u bejn l-Istati Membri, u l-implimentazzjoni tar-rakkomandazzjonijiet, l-istandards operattivi u l-aħjar prattiċi li jirriżultaw mill-kooperazzjoni operattiva bejn l-Istati Membri u l-Aġenziji tal-UE. 2. Fi ħdan l-objettivi definiti fl-Artikolu 3, dan l-istrument għandu jappoġġja azzjonijiet fir-rigward ta’ u fil-pajjiżi terzi u b'mod partikolari dan li ġej: (a) sistemi tal-informazzjoni, għodod jew tagħmir għall-kondiviżjoni ta' informazzjoni bejn Stati Membri u pajjiżi terzi; (b) azzjonijiet li għandhom l-għan li jrawmu l-kooperazzjoni operattiva bejn Stati Membri u pajjiżi terzi, inklużi operazzjonijiet konġunti; (c) studji, avvenimenti, taħriġ, tagħmir u proġetti pilota li jipprovdu kompetenza teknika u operattiva lill-pajjiżi terzi; (d) studji, avvenimenti, taħriġ, tagħmir u proġetti pilota li jimplimentaw ir-rakkomandazzjonijiet, l-istandards operattivi u l-aħjar prattiċi, li jirriżultaw mill-kooperazzjoni operattiva bejn l-Istati Membri u l-aġenziji tal-UE f'pajjiżi terzi. 3. L-azzjonijiet imsemmija fil-paragrafu 1 (a) mhumiex eliġibbli fil-fruntieri esterni temporanji. 4. L-azzjonijiet marbuta mal-introduzzjoni mill-ġdid temporanja u eċċezzjonali ta’ kontroll tal-fruntieri fil-fruntieri interni kif imsemmija fid-dispożizzjonijiet tal-Kodiċi tal-Fruntieri ta’ Schengen mhumiex eliġibbli. KAPITOLU II QAFAS FINANZJARJU U TA’ IMPLIMENTAZZJONI Artikolu 5 Riżorsi globali u implimentazzjoni 1. Ir-riżorsi globali għall-implimentazzjoni ta’ dan ir-Regolament għandhom ikunu EUR 3,520 miljun. 2. L-approprjazzjonijiet annwali għandhom jiġu awtorizzati mill-awtorità baġitarja fil-limiti tal-Qafas Finanzjarju. 3. Ir-riżorsi globali għandhom jiġu implimentati bil-mezzi li ġejjin: (a) programmi nazzjonali, skont l-Artikoli 9 u 12; (b) appoġġ operattiv, fil-qafas tal-programmi nazzjonali u taħt il-kundizzjonijiet stabbiliti fl-Artikolu 10; (c) il-funzjonament tal-Iskema ta’ Transitu Speċjali, skont l-Artikolu 11; (d) azzjonijiet tal-Unjoni, skont l-Artikolu 13; (e) assistenza ta’ emerġenza, skont l-Artikolu 14; (f) L-implimentazzjoni ta’ programm għat-twaqqif ta' sistemi tal-IT ġodda li jappoġġjaw il-ġestjoni tal-flussi migratorji bejn il-fruntieri esterni tal-Unjoni taħt il-kundizzjonijiet stabbiliti fl-Artikolu 15; (g) assistenza teknika skont l-Artikolu 16. 4. Il-baġit allokat taħt dan l-istrument għandu jiġi implimentat taħt ġestjoni kondiviża skont l-Artikolu 55 (1) (b) tar-Regolament (UE) Nru ... ./2012 [Ir-Regolament Finanzjarju l-Ġdid], bl-eċċezzjoni tal-azzjonijiet tal-Unjoni msemmija fl-Artikolu 13, l-azzjonijiet ta' emerġenza msemmija fl-Artikolu 14 u l-assistenza teknika msemmija fl-Artikolu 16 (1). Il-metodu(i) ta’ implimentazzjoni tal-baġit għall-programm dwar l-iżvilupp ta’ sistemi tal-IT ġodda għandhom jiġu stabbiliti fl-att delegat imsemmi fl-Artikolu 15(2). 5. Ir-riżorsi globali għandhom jintużaw kif ġej: (a) EUR 2,000 miljun għall-programmi nazzjonali tal-Istati Membri; (b) EUR 1,100 miljun għat-twaqqif ta’ sistemi tal-IT ġodda li jappoġġjaw il-ġestjoni tal-flussi migratorji bejn il-fruntieri esterni tal-Unjoni msemmija fl-Artikolu 15(2); (c) EUR 150 miljun għall-Iskema ta’ Transitu Speċjali; (d) EUR 270 miljun għall-azzjonijiet tal-Unjoni, l-assistenza ta’ emerġenza u l-assistenza teknika fuq inizjattiva tal-Kummissjoni. 6. Flimkien mar-riżorsi globali stabbiliti għar-Regolament Nru ... / 2012/UE li jistabbilixxi bħala parti mill-Fond għas-Sigurtà Interna, l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità, u l-ġestjoni tal-kriżi, ir-riżorsi globali disponibbli għal dan ir-Regolament kif stabbiliti fil-paragrafu 1, jikkostitwixxu l-pakkett finanzjarju għall-Fond għas-Sigurtà Interna u jservu bħala r-referenza ewlenija għall-awtorità baġitarja matul il-proċedura baġitarja annwali fis-sens tal-Punt 17 tal-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar il-kooperazzjoni fi kwistjonijiet baġitarji u dwar il-ġestjoni finanzjarja soda[31]. 7. Il-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta’ Schengen għandhom jipparteċipaw fl-istrument skont dan ir-Regolament. 8. Għandhom jiġu konklużi arranġamenti dwar il-kontribuzzjonijiet finanzjarji minn dawn il-pajjiżi għal dan l-istrument u r-regoli supplimentari meħtieġa għat-tali parteċipazzjoni, inklużi dispożizzjonijiet li jiżguraw il-protezzjoni tal-interessi finanzjarji tal-UE u s-setgħa tal-verifika tal-Qorti tal-Awdituri. Il-kontribuzzjonijiet finanzjarji minn dawn il-pajjiżi għandhom jiżdiedu mar-riżorsi globali disponibbli mill-baġit tal-Unjoni msemmi fil-paragrafu 1. Artikolu 6 Riżorsi għall-azzjonijiet eliġibbli fl-Istati Membri 1. EUR 2,000 miljun għandhom jiġu allokati lill-Istati Membri kif ġej: (a) EUR 1,200 miljun, kif indikat fl-Anness I; (b) EUR 450 miljun, ibbażati fuq ir-riżultati tal-mekkaniżmu deskritt fl-Artikolu 7; (c) Fil-qafas tar-reviżjoni ta’ nofs it-terminu u għall-perjodu mis-sena baġitarja 2018, EUR 350 miljun, il-bqija tal-approprjazzjonijiet disponibbli taħt dan l-Artikolu jew ammont ieħor, kif determinat skont il-paragrafu 2, ibbażati fuq ir-riżultati tal-analiżi tar-riskju u l-mekkaniżmu stabbilit fl-Artikolu 8. 2. Biex tindirizza b’mod xieraq l-objettivi taħt dan ir-Regolament fil-każ ta’ ċirkostanzi mhux previsti jew ġodda u/jew biex tiġi żgurata implimentazzjoni effettiva tal-finanzjament disponibbli taħt dan ir-Regolament, il-Kummissjoni għandha tingħata s-setgħa li tadotta atti delegati skont l-Artikolu 17 biex taġġusta l-ammont stabbilit fil-paragrafu 1(c). 3. L-Istati Membri li jidħlu fl-Unjoni fil-perjodu 2012-2020 m'għandhomx jibbenefikaw mill-allokazzjonijiet għall-programmi nazzjonali taħt dan l-istrument sakemm dawn jibbenefikaw minn strument temporanju tal-Unjoni li jappoġġja lill-Istati Membri benefiċjarji biex jiffinanzjaw azzjonijiet fi fruntieri esterni ġodda tal-Unjoni għall-implimentazzjoni tal-acquis ta’ Schengen dwar il-fruntieri u l-viża u l-kontroll tal-fruntieri esterni. Artikolu 7 Riżorsi għall-azzjonijiet speċifiċi 1. L-Istati Membri jistgħu, minbarra l-allokazzjoni tagħhom ikkalkolata skont il-paragrafu 6(1)(b), jirċievu ammont addizzjonali, sakemm ikun allokat bħala tali fil-programm u għandu jintuża biex jinkisbu azzjonijiet speċifiċi elenkati fl-Anness II. 2. Il-Kummissjoni għandha tingħata s-setgħa li tadotta atti ddelegati skont l-Artikolu 17 għar-reviżjoni tal-Anness II, jekk jitqies xieraq. Fuq il-bażi tal-azzjonijiet speċifiċi ġodda, l-Istati Membri jistgħu jirċievu ammont addizzjonali kif stipulat fil-paragrafu 1, bla ħsara għar-riżorsi disponibbli. 3. L-ammonti addizzjonali taħt dan l-Artikolu għandhom jiġu allokati lill-Istati Membri kkonċernati fid-deċiżjoni ta’ finanzjament individwali li tapprova jew tirrevedi l-programm nazzjonali tagħhom skont il-proċedura stabbilita fl-Artikolu 14 tar-Regolament (UE) Nru ... ./2012 [Ir-Regolament Orizzontali]. Artikolu 8 Riżorsi fil-qafas tar-reviżjoni ta’ nofs it-terminu 1. Sabiex jiġi allokat l-ammont indikat fl-Artikolu 6(1)(c), sal-1 ta’ Ġunju 2017 il-Kummissjoni għandha tistabbilixxi, fuq il-bażi tal-input u f'konsultazzjoni mal-Aġenzija Frontex, rapport li, skont l-analiżi tar-riskju tal-Frontex, għandu jistabbilixxi l-livelli ta’ theddid fil-fruntieri esterni għall-perjodu 2017-2020. Il-livelli ta’ theddid se jkunu bbażati fuq il-piż fil-ġestjoni tal-fruntieri u fuq it-theddid li effettwa s-sigurtà fil-fruntieri esterni tal-Istati Membri fl-2014-2016 u dawn ser iqisu fost oħrajn it-tendenzi futuri possibbli dwar flussi migratorji u attivitajiet illegali fil-fruntieri esterni filwaqt li jitqiesu l-iżviluppi probabbli politiċi, ekonomiċi u soċjali fil-pajjiżi terzi kkonċernati, b’mod partikolari fil-pajjiżi ġirien. Ir-rapport għandu jiddetermina l-livell ta’ theddid għal kull sezzjoni tal-fruntiera esterna billi jiġi mmultiplikat it-tul tas-sezzjoni tal-fruntiera kkonċernata mal-piż mogħti lilha kif ġej: (a) fruntiera esterna tal-art: (i) fattur 1 għal theddid normali (ii) fattur 3 għal theddid medju (iii) fattur 5 għal theddid għoli; (b) fruntiera esterna marittima: (i) fattur 1 għal theddid normali (ii) fattur 3 għal theddid medju (iii) fattur 5 għal theddid għoli. Fuq il-bażi tar-rapport, il-Kummissjoni għandha tiddetermina liema Stati Membri se jirċievu l-ammont addizzjonali. Dawk l-Istati Membri li għandhom livell ta’ theddid akbar meta mqabbel mal-livell ta’ theddid stabbilit għall-kalkolu magħmula għas-sena tal-baġit 2013 taħt id-Deċiżjoni 574/2007/KE ser jirċievu riżorsi addizzjonali pro rata. 2. Għall-fini tad-distribuzzjoni tar-riżorsi taħt il-paragrafu 1 (a) il-linja bejn iż-żoni msemmija fl-Artikolu 1 tar-Regolament tal-Kunsill (KE) 866/2004 tad-29 ta' April 2004 rigward regime taħt l-Artikolu 2 tal-Protokoll No 10 tal-Att ta' Adeżjoni, għalkemm ma tikkostitwix fruntiera esterna fuq l-art, sakemm jibqgħu applikabbli d-dispożizzjonijiet tal-Artikolu 1 tal-Protokoll 10 dwar Ċipru fl-Att ta' Adeżjoni 2003, iżda l'ebda kont ma jiġi meħud tat-tul tal-fruntiera marittima fit-Tramuntana ta' dik il-linja; (b) il-fruntieri marittimi esterni għandhom ifissru l-limitu estern tal-baħar territorjali tal-Istati Membri kif definit skont l-Artikoli 4 sa 16 tal-Konvenzjoni tan-Nazzjonijiet Uniti dwar il-Liġi tal-Baħar. Madankollu, f'każijiet fejn ikunu meħtieġa operazzjonijiet ta’ medda twila fuq bażi regolari sabiex tiġi evitata l-migrazzjoni irregolari/dħul illegali, dan għandu jkun il-limitu estern ta' żoni ta’ theddid għoli. Dan għandu jkun determinat billi titqies id-dejta relevanti dwar dawn l-operazzjonijiet fl-2014-2016 kif ipprovdut mill-Istati Membri inkwistjoni. 3. Barra minn hekk, wara stedina mill-Kummissjoni sal-1 ta’ Ġunju 2017, l-Istati Membri jistgħu jirċievu allokazzjoni addizzjonali, sakemm tkun allokata bħala tali fil-programm u għandha tintuża biex jinkisbu l-azzjonijiet speċifiċi li jridu jiġu stabbiliti fid-dawl tal-prijoritajiet tal-Unjoni f'dak iż-żmien. Il-Kummissjoni għandha tingħata s-setgħa li tadotta atti delegati skont l-Artikolu 17 għar-reviżjoni tal-prijoritajiet speċifiċi tal-UE. 4. L-ammonti addizzjonali taħt dan l-Artikolu għandhom jiġu allokati lill-Istati Membri kkonċernati fid-deċiżjoni ta’ finanzjament individwali li tapprova jew tirrevedi l-programm nazzjonali tagħhom skont il-proċedura stabbilita fl-Artikolu 14 tar-Regolament (UE) Nru ... ./2012 [Ir-Regolament Orizzontali]. Artikolu 9 Il-Programmi nazzjonali 1. Il-programm nazzjonali li għandu jiġi ppreparat taħt dan l-Istrument u dawk li għandhom jiġu ppreparati taħt ir-Regolament Nru …/2012/UE li jistabbilixxi bħala parti mill-Fond għas-Sigurtà Interna, l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità, u l-ġestjoni tal-kriżi għandhom isiru b'mod konġunt mill-Istati Membri u proposti lill-Kummissjoni bħala programm nazzjonali wieħed għall-Fond u skont l-Artikolu 14 tar-Regolament (UE) Nru …./2012/UE [ir-Regolament Orizzontali]. 2. Taħt il-programmi nazzjonali, li għandhom jiġu eżaminati u approvati mill-Kummissjoni skont l-Artikolu 14 tar-Regolament (UE) Nru ... ./2012 [Ir-Regolament Orizzontali], l-Istati Membri għandhom isegwu b'mod partikolari l-objettivi li ġejjin: (a) l-iżvilupp ta’ Sistema Ewropea għas-Sorveljanza tal-Fruntieri (EUROSUR) skont il-leġiżlazzjoni u l-linji gwida tal-Unjoni; (b) l-appoġġ u l-espansjoni tal-kapaċità eżistenti fil-livell nazzjonali fil-ġestjoni tal-fruntieri esterni, filwaqt li jitqiesu inter alia teknoloġija ġdida, żviluppi u/jew standards fir-rigward tal-ġestjoni tal-flussi migratorji; (c) l-appoġġ għall-iżvilupp ulterjuri tal-ġestjoni tal-flussi migratorji minn servizzi konsulari u oħrajn tal-Istat Membru f'pajjiżi terzi, bil-ħsieb li jkun iffaċilitat l-ivvjaġġar leġittimu lejn u ssir prevenzjoni tal-migrazzjoni irregolari fl-Unjoni; (d) it-tisħiħ tal-ġestjoni integrata tal-fruntieri bl-ittestjar u l-introduzzjoni ta’ għodod ġodda, sistemi interoperabbli u metodi ta’ ħidma li jimmiraw li jsaħħu l-iskambju ta’ informazzjoni fl-Istat Membru jew li jtejbu l-kooperazzjoni bejn l-aġenziji; (e) l-iżgurar tal-applikazzjoni korretta u uniformi tal-acquis tal-Unjoni dwar il-kontroll tal-fruntieri u l-viża b’reazzjoni għan-nuqqasijiet identifikati fil-livell Ewropew, kif muri biċ-ċar fir-riżultati stabbiliti fil-qafas tal-mekkaniżmu tal-evalwazzjoni ta’ Schengen; (f) iż-żieda tal-kapaċità biex ikunu ffaċċjati l-isfidi li ġejjin inkluż theddid preżenti u futur u l-pressjonijiet fil-fruntieri esterni tal-Unjoni, filwaqt li b'mod partikolari jitqies l-analiżi tar-riskju tal-Frontex. Artikolu 10 Appoġġ operattiv taħt il-programmi nazzjonali tal-Istati Membri 1. Stat Membru jista’ juża sa 50% tal-ammont allokat taħt dan l-istrument għall-programm nazzjonali tiegħu biex jiffinanzja l-appoġġ operattiv lill-awtoritajiet pubbliċi responsabbli għat-twettiq tal-inkarigi u s-servizzi li jikkostitwixxu servizz pubbliku għall-Unjoni. Dawn jirrelataw ma’ wieħed jew aktar mill-objettivi msemmija fl-Artikolu 3(2) (a), (c) u (d). 2. L-appoġġ operattiv għandu jiġi pprovdut biss meta l-kundizzjonijiet li ġejjin ikunu sodisfatti mill-Istat Membru kkonċernat: (a) konformità mal-acquis tal-Unjoni dwar il-fruntieri u l-viża; (b) konformità ma’ standards u linji gwida tal-UE għall-governanza tajba fuq il-fruntieri u l-viża, b'mod partikolari l-katalogu ta’ Schengen għall-kontroll tal-fruntieri esterni, il-Manwal Prattiku għall-gwardji tal-fruntieri u l-Manwal dwar il-viża. 3. Għal dak il-għan, qabel l-approvazzjoni tal-programm nazzjonali, il-Kummissjoni għandha tivvaluta s-sitwazzjoni tal-linja bażi fl-Istati Membri li jkunu indikaw l-intenzjoni tagħhom li jitolbu appoġġ operattiv. Is-sejbiet tal-Kummissjoni għandhom ikunu s-suġġett ta’ skambju ta’ fehmiet mal-Istat Membru kkonċernat. Wara dan l-iskambju ta’ fehmiet, l-aċċettazzjoni ta’ appoġġ baġitarju fil-programm nazzjonali ta’ Stat Membru tista’ ssir kondizzjonali fuq l-ipprogrammar u t-tlestija ta’ numru ta’ azzjonijiet li għandhom l-għan li jiżguraw li l-kundizzjonijiet stabbiliti fil-paragrafu 2 jintlaħqu bis-sħiħ saż-żmien meta l-appoġġ baġitarju jiġi pprovdut. 4. L-appoġġ operattiv għandu jkun iffokat fuq karigi speċifiċi u/jew servizzi u għandu jkun iffokat fuq l-għanijiet stabbiliti fl-Anness III. Dan għandu jinkludi rimbors sħiħ tal-infiq li jirriżulta mit-twettiq tad-dmirijiet u/jew servizzi definiti fil-programm nazzjonali, fi ħdan il-limiti finanzjarji stabbilit mill-programm u l-limitu stabbilit fil-paragrafu 1. 5. L-appoġġ operattiv għandu jkun is-suġġett ta’ monitoraġġ u skambju ta’ informazzjoni bejn il-Kummissjoni u l-Istat Membru kkonċernat fir-rigward tas-sitwazzjoni tal-linja bażi fl-Istat Membru, l-objettivi u l-miri li għandhom jintlaħqu u l-indikaturi li jkejlu l-progress. 6. Il-Kummissjoni għandha tistabbilixxi, permezz ta’ atti ta’ implimentazzjoni, proċeduri ta’ rappurtar dwar l-applikazzjoni ta’ din id-dispożizzjoni u kwalunkwe arranġamenti prattiċi oħra, li għandhom isiru bejn l-Istati Membri u l-Kummissjoni biex jikkonformaw ma’ dan l-Artikolu. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 18(2). Artikolu 11 Appoġġ operattiv għall-Iskema ta’ Transitu Speċjali 1. Dan l-istrument għandu jipprovdi appoġġ biex jikkompensa għall-ħlasijiet mitlufa mill-viżi maħruġa għall-fini tal-ispejjeż tat-transitu u addizzjonali li jkunu saru fl-implimentazzjoni tal-iskema tad-Dokument ta’ Transitu Faċilitat (FTD) u d-Dokument ta’ Transitu Ferrovjarju Faċilitat (FRTD) skont ir-Regolament (KE) Nru 693/2003 u Regolament tal-Kunsill (KE) Nru 694/2003. 2. Ir-riżorsi allokati lil-Litwanja għal dan l-iskop m'għandhomx jaqbżu EUR 150 miljun għall-perjodu 2014-2020 u għandhom isiru disponibbli bħala appoġġ operattiv speċifiku addizzjonali għal-Litwanja. 3. Għall-fini tal-paragrafu 1, spejjeż addizzjonali tfisser spejjeż li jirriżultaw direttament mir-rekwiżiti speċifiċi tal-implimentazzjoni tal-operazzjoni tal-iskema ta’ transitu speċjali u li ma jkunux iġġenerati minħabba l-ħruġ ta’ viżi għall-fini ta’ transitu jew skopijiet oħra. It-tipi li ġejjin ta’ spejjeż addizzjonali għandhom ikunu eliġibbli għall-finanzjament: (a) investiment f’infrastrutturi; (b) taħriġ ta’ persunal li jimplimenta l-iskema ta’ transitu speċjali; (c) spejjeż operattivi addizzjonali, inklużi s-salarji tal-persunal li speċifikament jimplimenta l-iskema ta’ transitu speċjali. 4. Il-ħlasijiet mitlufa msemmija fil-paragrafu 1 għandhom jiġu kkalkulati fuq il-bażi tal-livell tal-ħlasijiet tal-viża u r-rinunzji tal-ħlas tal-viża stabbiliti bil-Ftehim għall-Faċilitazzjoni tal-Viża bejn l-Unjoni Ewropea u l-Federazzjoni Russa, fil-qafas finanzjarju stabbilit fil-paragrafu 2. 5. Il-Kummissjoni u l-Litwanja għandhom jirrevedu l-applikazzjoni ta’ dan l-Artikolu fil-każ ta’ bidliet li jkollhom impatt fuq l-eżistenza u/jew il-funzjonament tal-Iskema ta’ Transitu Speċjali. 6. Il-Kummissjoni għandha tistabilixxi, permezz ta' atti ta' implimentazzjoni, proċeduri ta’ rappurtar dwar l-applikazzjoni ta’ din id-dispożizzjoni u kwalunkwe arranġament prattiku finanzjarju u oħrajn li jsiru bejn il-Litwanja u l-Kummissjoni biex jikkonformaw ma’ dan l-Artikolu. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 18(2). 7. Biex jiġi żgurat il-funzjonament bla xkiel tal-Iskema ta’ Transitu speċjali l-Kummissjoni tista’ tagħmel arranġamenti speċifiċi ta’ ħlas interim li jidderogaw mid-dispożizzjonijiet tar-Regolament (UE) Nru ... ./2012 [Ir-Regolament Orizzontali]. Artikolu 12 Programmazzjoni konformi mar-riżultati tal-mekkaniżmu ta’ evalwazzjoni u monitoraġġ ta’ Schengen Wara rapport ta’ evalwazzjoni ta’ Schengen, kif adottat skont ir-Regolament dwar l-istabbiliment ta’ mekkaniżmu ta’ evalwazzjoni u monitoraġġ ta’ Schengen biex jivverifika l-applikazzjoni tal-acquis ta’ Schengen, l-Istat Membru kkonċernat għandu jeżamina, flimkien mal-Kummissjoni u l-Aġenzija Frontex, fejn xieraq, kif jiġu indirizzati s-sejbiet u jimplimenta r-rakkomandazzjonijiet fil-qafas tal-programm nazzjonali tiegħu. Fejn meħtieġ, Stat Membru għandu jirrevedi l-programm nazzjonali tiegħu biex iqis is-sejbiet u rakkomandazzjonijiet. Fi djalogu mal-Kummissjoni u l-Aġenzija Frontex, fejn xieraq, hu għandu jalloka mill-ġdid ir-riżorsi taħt il-programm tiegħu, inkluż, fejn meħtieġ, dawk programmati għall-appoġġ operattiv, u/jew jintroduċi jew jemenda azzjonijiet li għandhom l-għan li jirrimedjaw għan-nuqqasijiet skont is-sejbiet u r-rakkomandazzjonijiet tar-rapport ta’ evalwazzjoni ta’ Schengen. Artikolu 13 Azzjonijiet tal-Unjoni 1. Fuq inizjattiva tal-Kummissjoni, dan l-istrument jista’ jintuża biex jiġu ffinanzjati azzjonijiet transnazzjonali jew azzjonijiet ta’ interess partikolari għall-Unjoni (‘azzjonijiet tal-Unjoni’) rigward l-objettivi ġenerali u operazzjonali speċifiċi msemmija fl-Artikolu 3 u l-operat ta’ dan l-istrument. 2. Biex ikunu eliġibbli għall-finanzjament, l-azzjonijiet Unjoni għandhom b'mod partikolari jsegwu l-objettivi li ġejjin: (a) jappoġġjaw il-miżuri preparatorji, ta’ monitoraġġ, ta’ appoġġ amministrattiv u tekniku, ta’ evalwazzjoni, ta’ verifika u ta’ kontroll meħtieġa għall-implimentazzjoni tal-politiki appoġġjati mill-Istrument, inkluż għall-implimentazzjoni tal-governanza ta’ Schengen kif determinat mill-mekkaniżmu ta’ evalwazzjoni u monitoraġġ ta’ Schengen kif stabbilit mir-Regolament (UE) Nru ... dwar l-istabbiliment ta’ mekkaniżmu ta’ evalwazzjoni u monitoraġġ ta’ Schengen biex tkun ivverifikata l-applikazzjoni tal-acquis ta’ Schengen u l-Kodiċi tal-Fruntieri ta’ Schengen; (b) itejbu l-għarfien u fehim tas-sitwazzjoni prevalenti fl-Istati Membri permezz ta’ analiżi, evalwazzjoni u monitoraġġ mill-qrib tal-politiki; (c) jappoġġjaw l-iżvilupp ta’ għodod u metodi statistiċi u indikaturi komuni; (d) jappoġġjaw u jimmonitorjaw l-implimentazzjoni tal-liġi tal-Unjoni u l-objettivi tal-politika tal-Unjoni fl-Istati Membri, u jevalwaw l-effikaċja u l-impatt tagħhom; (e) jippromwovu n-networking, it-tagħlim reċiproku, l-identifikazzjoni u t-tixrid ta’ prattiki tajba u approċċi innovattivi fil-livell Ewropew; (f) iżidu l-għarfien dwar il-politiki u l-objettivi tal-Unjoni fost il-partijiet interessati u l-pubbliku ġenerali, inkluż komunikazzjoni korporattiva dwar il-prijoritajiet politiċi tal-Unjoni; (g) iqawwu l-kapaċità tan-netwerks Ewropej biex jippromwovu, jappoġġjaw u jiżviluppaw aktar il-politiki u l-objettivi tal-Unjoni; (h) jappoġġjaw proġetti partikolarment innovattivi li jiżviluppaw metodi u/jew teknoloġiji ġodda b’potenzjal ta’ trasferibbiltà lejn Stati Membri oħra, speċjalment proġetti li għandhom l-għan li jittestjaw u jivvalidaw proġetti ta’ riċerka; (i) jappoġġjaw azzjonijiet fir-rigward ta’ u fil-pajjiżi terzi kif imsemmija fl-Artikolu 4(2). 3. Dawn l-azzjonijiet għandhom jiġu implimentati skont l-Artikolu 7 tar-Regolament (UE) Nru. …../2012 [ir-Regolament Orizzontali]. Artikolu 14 Assistenza ta’ emerġenza 1. L-Istrument għandu jipprovdi assistenza finanzjarja biex ikunu indirizzati ħtiġijiet urġenti u speċifiċi fil-każ ta’ sitwazzjoni ta’ emerġenza kif definit fil-punt (e) tal-Artikolu 2. 2. L-assistenza ta’ emerġenza għandha tiġi implimentata skont il-mekkaniżmu stabbilit fl-Artikolu 8 tar-Regolament (UE) Nru …./2012 [ir-Regolament Orizzontali]. Artikolu 15 L-istabbiliment ta’ programm dwar l-iżvilupp ta’ sistemi tal-IT ġodda 1. L-ammont allokat għall-programm dwar l-iżvilupp ta’ sistemi tal-IT ġodda li jiġġestixxi l-moviment ta’ ċittadini ta’ pajjiżi terzi bejn il-fruntieri huwa stabbilit għal EUR 1,100 miljun. Il-programm għandu jiġi implimentat skont il-leġislazzjoni tal-Unjoni li tiddefinixxi s-sistemi tal-IT ġodda u l-infrastruttura ta’ komunikazzjoni tagħhom bil-għan, b'mod partikolari, li tittejjeb il-ġestjoni u l-kontroll ta' flussi ta' ivvjaġġar fil-fruntieri esterni billi jissaħħu l-kontrolli filwaqt li jsir aktar mgħaġġel il-qsim tal-fruntieri għal vjaġġaturi regolari. 2. Il-Kummissjoni għandha tkun responsabbli għall-ġestjoni tal-programm. Għandha tadotta qafas strateġiku multiannwali li għandu jinkludi (a) l-azzjonijiet prinċipali li għandhom jitwettqu; (b) analiżi tal-ammonti tal-baġit bis-snin baġitarji; (c) l-iskedarju taż-żmien għall-implimentazzjoni; (d) il-metodi ta’ ġestjoni li għandhom jintużaw mill-azzjonijiet ewlenin imwettqa. L-azzjonijiet li għandhom jiġu implimentati - direttament mill-Kummissjoni jew permezz ta’ aġenziji eżekuttivi - indirettament minn entitajiet u persuni oħra għajr l-Istati Membri skont l-Artikolu [57] tar-Regolament (UE) Nru ... ./2012 [Ir-Regolament Finanzjarju l-Ġdid] L-azzjonijiet ewlenin li jridu jitwettqu għandhom ikopru b’mod partikolari, l-iżvilupp u l-ittestjar tal-komponent ċentrali u tal-applikazzjonijiet komuni għall-komponenti nazzjonali tas-sistemi, l-infrastruttura ta’ komunikazzjoni bejn komponenti ċentrali u nazzjonali, il-koordinazzjoni sabiex jitqiegħdu f’operazzjoni, u l-ġestjoni tas-sigurtà tas-sistemi. Il-Kummissjoni għandha tadotta, permezz ta’ atti ta’ implimentazzjoni, il-qafas strateġiku u kwalunkwe reviżjoni. Dawk l-atti ta’ implimentazzjoni għandhom jiġu adottati skont il-proċedura tal-eżami msemmija fl-Artikolu 18(2). Artikolu 16 Assistenza teknika 1. Fuq inizjattiva u/jew f’isem il-Kummissjoni, l-istrument jista’ annwalment jikkontribwixxi sa EUR 1.7 miljun għall-assistenza teknika għall-Fond għas-Sigurtà Interna skont l-Artikolu 10 tar-Regolament (UE) Nru …./2012 [Ir-Regolament Orizzontali]. 2. Fuq inizjattiva ta’ Stat Membru, l-istrument jista' jikkontribwixxi sa 5% tal-ammont totali allokat lill-Istat Membru għall-assistenza teknika taħt il-programm nazzjonali skont l-Artikolu 20 tar-Regolament (UE) Nru …./2012 [Ir-Regolament Orizzontali]. KAPITOLU III DISPOŻIZZJONIJIET FINALI Artikolu 17 Eżerċizzju tad-delega 1. Is-setgħa tal-adozzjoni ta’ atti delegati hija konferita lill-Kummissjoni soġġett għall-kundizzjonijiet stabbiliti f’dan l-Artikolu. 2. Id-delega tas-setgħa msemmija f'dan ir-Regolament għandha tkun mogħtija lill-Kummissjoni għal perjodu ta’ seba’ snin mid-dħul fis-seħħ ta’ dan ir-Regolament. Id-delega tas-setgħa għandha tiġi estiża b'mod taċitu għal perjodi ta' tul identiku, sakemm il-Parlament Ewropew jew il-Kunsill ma jopponux din l-estensjoni sa mhux aktar tard minn tliet xhur qabel it-tmiem ta' kull perjodu. 3. Id-delega tas-setgħat imsemmija f'dan ir-Regolament tista’ tiġi revokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka għandha ttemm id-delega tas-setgħa speċifikata f'dik id-deċiżjoni. Din għandha tidħol fis-seħħ fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fiha. Ma għandhiex taffettwa l-validità tal-atti delegati diġà fis-seħħ. 4. Malli hija tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. 5. Att delegat adottat skont dan ir-Regolament għandu jidħol fis-seħħ biss jekk l-ebda oġġezzjoni ma tkun ġiet espressa jew mill-Parlament Ewropew jew mill-Kunsill fi żmien perjodu ta’ xahrejn min-notifika ta’ dak l-att lill-Parlament Ewropew u lill-Kunsill jew jekk, qabel l-iskadenza ta’ dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhux ser joġġezzjonaw. Dak il-perjodu għandu jiġi estiż b'xahrejn fuq l-inizjattiva tal-Parlament Ewropew jew tal-Kunsill. Artikolu 18 Il-proċedura taIl-kumitat tal-Istrumenti tal-Kejl 1. Il-Kummissjoni għandha tkun assistita mill-Kumitat komuni ‘Ażil, Migrazzjoni u Sigurtà’ stabbilit mill-Artikolu 55(1) tar-Regolament UE Nru …./2012 [Ir-Regolament Orizzontali]. 2. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011. Artikolu 19 L-applikabbiltà tar-Regolament (UE) Nru ..../2012 [Ir-Regolament Orizzontali] Id-dispożizzjonijiet tar-Regolament (UE) Nru .../2012/UE [ir-Regolament Orizzontali] għandhom japplikaw għal dan l-Istrument. Artikolu 20 Revoka Id-Deċiżjoni Nru 574/2007/KE tal-Parlament Ewropew u tal-Kunsill li tistabbilixxi l-Fond għall-Fruntieri Esterni għandha tiġi revokata b’effett mill-1 ta’ Jannar 2014. Artikolu 21 Dispożizzjonijiet tranżitorji 1. Dan ir-Regolament m’għandux jaffettwa l-kontinwazzjoni jew il-modifika, inkluż il-kanċellazzjoni totali jew parzjali, tal-proġetti u l-programmi annwali sal-għeluq tagħhom jew l-assistenza finanzjarja approvata mill-Kummissjoni fuq il-bażi tad-Deċiżjoni Nru 574/2007 KE jew kwalunkwe leġiżlazzjoni li tapplika għal dik l-assistenza fil-31 ta' Diċembru 2013. 2. Meta jiġu adottati deċiżjonijiet dwar il-kofinanzjament taħt dan l-Istrument, il-Kummissjoni għandha tqis il-miżuri adottati fuq il-bażi tad-Deċiżjoni Nru 574/2007//KE qabel [id-data tal-pubblikazzjoni fil-Ġurnal Uffiċjali] li jkollhom riperkussjonijiet finanzjarji matul il-perjodu kopert minn dak il-kofinanzjament. 3. Is-somom iddedikati għall-kofinanzjament approvati mill-Kummissjoni bejn l-1 ta’ Jannar 2011 u l-31 ta’ Diċembru 2013 li għalihom id-dokumenti meħtieġa għall-għeluq tal-azzjonijiet ma jkunux intbagħtu lill-Kummissjoni sad-data tal-iskadenza għas-sottomissjoni tar-rapport finali għandhom jiġu diżimpenjati awtomatikament mill-Kummissjoni sal-31 ta’ Diċembru 2017, filwaqt li jagħtu lok għall-ħlas lura ta' ammonti mħallsin indebitament. 4. L-ammonti relatati mal-azzjonijiet li jkunu ġew sospiżi minħabba l-proċedimenti legali jew l-appelli amministrattivi b’effett ta' sospensjoni m'għandhomx jitqiesu fil-kalkolu tal-ammont tad-diżimpenn awtomatiku. Artikolu 21 Reviżjoni Fuq il-bażi ta’ proposta tal-Kummissjoni, il-Parlament Ewropew u l-Kunsill għandhom jirrevedu dan ir-Regolament sa mhux aktar tard mit-30 ta’ Ġunju 2020. Artikolu 22 Dħul fis-seħħ u applikazzjoni Dan ir-Regolament għandu jidħol fis-seħħ fil-jum wara dak li fih ikun ġie ppubblikat f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati. Magħmul fi Brussell, Għall-Parlament Ewropew Għall-Kunsill Il-President Il-President ANNESS I Ammonti li jikkostitwixxu l-bażi għall-programmi nazzjonali tal-Istati Membri Stat Membru || Ammont minimu || Medja tal-persentaġġ 2010-2012 || Distribuzzjoni fuq il-bażi tal-persentaġġ || Ammont Totali Awstrija || 5.000.000 || 0,82% || 8.699.674 || 13.699.674 Belġju || 5.000.000 || 1,13% || 11.886.638 || 16.886.638 Bulgarija || 5.000.000 || 3,18% || 33.578.849 || 38.578.849 Ċipru || 5.000.000 || 1,76% || 18.521.213 || 23.521.213 Repubblika Ċeka || 5.000.000 || 0,84% || 8.907.377 || 13.907.377 Id-Danimarka || 5.000.000 || 0,48% || 5.053.171 || 10.053.171 Estonja || 5.000.000 || 1,51% || 15.933.661 || 20.933.661 Finlandja || 5.000.000 || 2,87% || 30.320.668 || 35.320.668 Franza || 5.000.000 || 7,20% || 75.956.454 || 80.956.454 Ġermanja || 5.000.000 || 4,21% || 44.390.681 || 49.390.681 Greċja || 5.000.000 || 14,56% || 153.636.854 || 158.636.854 Ungerija || 5.000.000 || 3,22% || 34.018.515 || 39.018.515 Islanda || 5.000.000 || 0,03% || 310.455 || 5.310.455 L-Italja || 5.000.000 || 13,62% || 143.660.373 || 148.660.373 Latvja || 5.000.000 || 0,95% || 9.989.974 || 14.989.974 Litwanja* || 5.000.000 || 1,77% || 18.709.058 || 23.709.058 Lussemburgu || 5.000.000 || 0,04% || 379.909 || 5.379.909 Malta || 5.000.000 || 3,43% || 36.173.227 || 41.173.227 Il-Pajjiżi l-Baxxi || 5.000.000 || 2,30% || 24.315.326 || 29.315.326 Norveġja || 5.000.000 || 0,84% || 8.846.929 || 13.846.929 Polonja || 5.000.000 || 3,97% || 41.883.809 || 46.883.809 Portugall || 5.000.000 || 1,25% || 13.197.565 || 18.197.565 Rumanija || 5.000.000 || 5,05% || 53.313.864 || 58.313.864 Slovakkja || 5.000.000 || 0,46% || 4.835.168 || 9.835.168 Slovenja || 5.000.000 || 2,31% || 24.371.875 || 29.371.875 Spanja || 5.000.000 || 17,13% || 180.746.396 || 185.746.396 Svezja || 5.000.000 || 0,59% || 6.189.272 || 11.189.272 Svizzera || 5.000.000 || 1,25% || 13.216.801 || 18.216.801 Kroazja || 5.000.000 || 3,22% || 33.956.244 || 38.956.244 Total || 145.000.000 || 100% || 1.055.000.000 || 1.200.000.000 Anness II Lista ta’ azzjonijiet speċifiċi 1. It-twaqqif ta’ mekkaniżmi ta’ kooperazzjoni konsulari bejn tal-inqas żewġ Stati Membri li jirriżultaw f'ekonomiji ta’ skala fir-rigward tal-preżentazzjoni ta’ applikazzjonijiet u l-ħruġ ta’ viżi fil-konsulati skont il-prinċipji dwar il-kooperazzjoni stabbiliti fil-Kodiċi dwar il-Viżi, inkluż iċ-ċentri ta' applikazzjoni għall-viża komuni. 2. Ix-xiri ta’ mezzi tat-trasport u tagħmir operattiv li huma meqjusa neċessarji għat-tmexxija ta’ operazzjonijiet konġunti mill-Aġenzija Frontex, skont l-linji gwida maħruġa minn din l-Aġenzija ANNESS III Objettivi għall-appoġġ operattiv fi ħdan il-programmi nazzjonali Objettiv 1: il-promozzjoni tal-iżvilupp u l-implimentazzjoni ta’ politiki li jiżguraw in-nuqqas ta’ kwalunkwe kontroll fuq il-persuni, tkun xi tkun in-nazzjonalità tagħhom, meta jaqsmu l-fruntieri interni, it-twettiq ta’ kontrolli fuq il-persuni u l-monitoraġġ effiċjenti tal-qsim tal-fruntieri externi - operazzjonijiet - spiża tal-personal - spejjeż tas-servizz, bħall-manutenzjoni u t-tiswija - titjib / tibdil tat-tagħmir - proprjetà immobbli (deprezzament, rinnovament) Objettiv 2: il-promozzjoni tal-iżvilupp u l-implimentazzjoni ta’ politika komuni dwar il-viżi u permessi oħra ta’ residenza b’permanenza qasira, inkluż kooperazzjoni konsulari - operazzjonijiet - spiża tal-personal - spejjeż tas-servizz, bħall-manutenzjoni u t-tiswija - titjib / tibdil tat-tagħmir - proprjetà immobbli (deprezzament, rinnovament) Objettiv 3: it-twaqqif u t-tmexxija ta’ sistemi tal-IT, l-infrastruttura ta' komunikazzjoni tagħhom u tagħmir ta’ appoġġ għall-ġestjoni tal-flussi migratorji bejn il-fruntieri esterni tal-Unjoni - ġestjoni operattiva ta’ SIS, VIS u sistema ġodda mwaqqfa fil-perjodu - spiża tal-personal - spejjeż tas-servizz, bħall-manutenzjoni u t-tiswija - infrastruttura ta’ komunikazzjoni u kwistjonijiet relatati mas-sigurtà - titjib / tibdil tat-tagħmir - kiri ta’ bini sikur u/jew rinnovament DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva 1.2. Qasam/oqsma politiċi konċernati fl-istruttura ABM/ABB 1.3. Natura tal-proposta/inizjattiva 1.4. Objettiv(i) 1.5. Raġunijiet għall-proposta/inizjattiva 1.6. Tul u impatt finanzjarju 1.7. Metodu/i ta’ ġestjoni previsti 2. MIŻURI TA’ ĠESTJONI 2.1. Regoli ta’ monitoraġġ u rapportar 2.2. Sistema ta’ ġestjoni u kontroll 2.3. Miżuri għall-prevenzjoni ta’ frodi u irregolaritajiet 3. IMPATT FINANZJARJU STMAT TAL-PROPOSTA/INIZJATTIVA 3.1. Intestatura/i tal-qafas finanzjarju multiannwali u intestatura/i tal-baġit tal-infiq affettwati 3.2. Stima tal-impatt fuq l-infiq 3.2.1. Sommarju tal-istima tal-impatt fuq l-infiq 3.2.2. Stima tal-impatt fuq l-approprjazzjonijiet operattivi 3.2.3. Stima tal-impatt fuq l-approprjazzjonijiet ta’ natura amministrattiva 3.2.4. Kompatibilità mal-qafas finanzjarju multiannwali kurrenti 3.2.5. Parteċipazzjoni ta’ partijiet terzi fil-finanzjament 3.3. Stima tal-impatt fuq id-dħul DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva Komunikazzjoni "Il-Bini ta’ Ewropa miftuħa u sikura: il-baġit tal-affarijiet interni għall-2014-2020"; Proposta għal Regolament li jistabbilixxi dispożizzjonijiet ġenerali dwar il-Fond għall-Migrazzjoni u l-Ażil u dwar l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità, u l-ġestjoni tal-kriżi; Proposta għal Regolament li jistabbilixxi l-istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità u l-ġestjoni tal-kriżi; Proposta għal Regolament li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża. 1.2. Il-qasam/l-oqsma tal-politika kkonċernata/i fl-istruttura tal-ABM/ABB[32] Attwalment Intestatura 3, Titolu 18 - L-Affarijiet Interni Perspettivi Finanzjarji Multiannwali Futuri: Intestatura 3 (Sigurtà u ċittadinanza) - "Sigurtà Interna" Natura tal-proposta/inizjattiva þ Il-proposta/inizjattiva hija relatata ma’ azzjoni ġdida (finanzjament tal-affarijiet interni għall-perjodu 2014-2020) ¨ Il-proposta/l-inizjattiva hija relatata ma’ azzjoni ġdida li ssegwi proġett pilota/azzjoni preparatorja[33] ¨ Il-proposta/inizjattiva hija relatata mal-estensjoni ta’ azzjoni eżistenti ¨ Il-proposta/l-inizjattiva hija relatata ma’ azzjoni diretta mill-ġdid lejn azzjoni ġdida 1.3. Objettivi 1.3.1. L-objettiv(i) strateġiċi multiannwali tal-Kummissjoni mmirati mill-proposta/inizjattiva Dawn il-politiki huma fil-qalba tal-proġett Ewropew biex tinħoloq żona mingħajr fruntieri interni fejn iċ-ċittadini tal-UE u ċittadini minn pajjiżi terzi jistgħu jidħlu, jiċċirkolaw, jgħixu u jaħdmu, iġibu ideat ġodda, kapital, għarfien u innovazzjoni jew jimlew il-lakuni fis-swieq tax-xogħol nazzjonali, kunfidenti li d-drittijiet tagħhom ikunu rispettati bis-sħiħ u s-sigurtà tagħhom assigurata. Il-kooperazzjoni ma' pajjiżi li mhumiex parti mill-UE u ma' organizzazzjonijiet internazzjonali hija kruċjali biex jinskibu dawn l-għanijiet. L-importanza dejjem tikber ta' politiki dwar affarijiet interni ġiet ikkonfermata mill-Programm ta' Stokkolma u l-Pjan ta' Azzjoni tiegħu, li l-implimentazzjoni tiegħu hija prijorità strateġika għall-Unjoni u jkopri oqsma bħall-migrazzjoni (il-migrazzjoni legali u l-integrazzjoni; l-ażil; il-migrazzjoni irregolari u r-ritorn), is-sigurtà (il-prevenzjoni ta' u l-ġlieda kontra t-terroriżmu u l-kriminalità organizzata; il-kooperazzjoni tal-pulizija) u l-ġestjoni tal-fruntieri esterni (inkluż il-politika dwar il-visa), kif ukoll id-dimensjoni esterna ta' dawn il-politiki. It-Trattat ta’ Lisbona jippermetti wkoll li l-Unjoni turi ambizzjoni akbar fir-rispons għat-tħassib ta’ kuljum taċ-ċittadini fl-ispazju ta’ libertà, sigurtà u ġustizzja. Prijoritajiet ta’ politiki tal-affarijiet interni, b’mod partikolari l-integrazzjoni ta’ ċittadini ta’ pajjiżi terzi, għandhom jidhru ukoll fil-kuntest tas-seba’ inizjattivi ewlenin ippreżentati fl-Istrateġija Ewropa 2020 li jimmiraw sabiex jgħinu lill-UE sabiex tegħleb il-kriżi finanzjarja u ekonomika attwali u tikseb tkabbir intelliġenti, sostenibbli u inklużiv. Il-Fond għas-Sigurtà Interna se jipprovdu l-assistenza finanzjarja meħtieġa sabiex jaqilbu l-objettivi tal-affarijiet interni tal-Unjoni f’riżultati tanġibbli. 1.3.2. Objettiv(i) speċifiċi u attività/attivitajiet ABM/ABB ikkonċernati IL-FOND GĦAS-SIGURTÀ INTERNA L-Istrument għall-appoġġ finanzjarju għall-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalià, u l-ġestjoni tal-kriżi Skont il-prijoritajiet identifikati fl-istrateġiji, il-programmi, ul-valutazzjonijiet tat-theddid u tar-riskju relevanti tal-Unjoni, l-Istrument se jikkontribwixxi għall-objettivi speċifiċ li ġejjin (a) il-prevenzjoni u l-ġlieda transkonfinali kontra l-kriminalità serja u organizzata inkluż it-terroriżmu, u t-tisħiħ tal-koordinazzjoni u l-kooperazzjoni bejn l-awtoritajiet ta' infurzar tal-liġi tal-Istati Membri u mal-awtoritajiet relevanti ta' pajjiżi terzi; (b) it-tisħiħ tal-kapaċità tal-Istati Membri u l-Unjoni għall-ġestjoni effettiva ta' riskji u kriżi relatati mas-sigurtà, u t-tħejjija għal u l-ħarsien ta' persuni u infrastrutturi kritiċi kontra attakki terroristi u inċidenti oħra relatati mas-sigurtà. Attivitajiet ABM/ABB ikkonċernati: 18.05 Strument għal appoġġ finanzjarju għal fruntieri esterni u l-viża Skont il-prijoritajiet identifikati fl-istrateġiji, il-programmi, ul-valutazzjonijiet tat-theddid u tar-riskju relevanti tal-UE, l-Istrument se jikkontribwixxi għall-objettivi speċifiċ li ġejjin (a) l-appoġġ għal politika komuni dwar il-viża għall-iffaċilitar tal-ivjaġġar leġittimu, l-iżgurar tat-trattament ugwali ta' ċittadini minn pajjiżi terzi u l-indirizzar tal-migrazzjoni irregolari (b) l-appoġġ ta' ġestjoni għall-fruntieri, biex jiġi żgurat, minn naħa waħda, livell għoli ta' protezzjoni tal-fruntieri esterni u, min-naħa l-oħra, il-qsim bla xkiel tal-fruntieri esterni skont l-acquis ta' Schengen. Attività tal-ABM/ABB konċernata: 18.02 (safejn huwa kkonċernat il-Fond għall-Fruntieri Esterni) 1.3.3. Riżultat(i) u impatt mistennija Speċifika l-effetti li l-proposta/inizjattiva għandha jkollha fuq il-benefiċjarji/gruppi ta’ mira. L-effetti tal-proposta fuq il-benefiċjarji/gruppi fil-mira jiġu deskritti f'aktar dettall fit-Taqsima 4.1.2 tal-Valutazzjoni tal-Impatt. B’mod ġenerali, is-simplifikazzjoni introdotta fil-livelli kollha tal-proċess ta’ finanzjament u f’kull metodi ta’ ġestjoni se jkollha benefiċċju ċar fuq il-proċessi li taħthom l-appoġġ finanzjarju se jiġi ġestit. Il-kooperazzjoni tal-pulizija, il-prevenzjoni tal-kriminalità u l-ġlieda kontra l-kriminalità, u l-ġestjoni tal-kriżi Il-benefiċjarji ewlenin tal-appoġġ finanzjarju se jkunu l-Istati Membri u l-awtoritajiet tal-infurzar tal-liġi tagħhom kif ukoll kwalunkwe awtorità oħra speċjalizzata fil-protezzjoni ta' infrastruttura kritika u l-ġestjoni tal-kriżi, iżda anke Organizzazzjonijiet Internazzjonali u Mhux Governattivi rilevanti, fejn xieraq (eż. fil-qasam tal-prevenzjoni tal-kriminalità, politiki kontra r-radikalizzazzjoni u kontra t-traffikar). Il-grupp fil-mira li jibbenefika mit-tibdil ikun il-popolazzjoni kollha. Il-kisbiet ewlenin ikunu 1) kapaċità amministrattiva u operattiva mtejba ta’ Stati Membri sabiex jiskopru u jħarrku b’suċċess il-kriminalità transkonfinali, serja u organizzata, inkluż it-terroriżmu sabiex jitnaqqas it-theddid relatat mas-sigurtà li jirriżulta minn din il-kriminalità, u 2) reżistenza Ewropea aktar qawwija għall-kriżi u d-diżastru minħabba politika tal-UE aktar koerenti dwar il-ġestjoni tar-riskju li torbot il-valutazzjonijiet tat-theddid u r-riskju mat-tfassil tal-politika min-naħa l-waħda u rispons tal-UE aktar effettiv u koordinat għall-kriżi li jorbot kapaċitajiet eżistenti u għarfien espert min-naħa l-oħra. Kisba importanti se tkun ukoll kapaċitajiet imtejba ta' Stati Membri sabiex jipprevjenu, iħejju u jipproteġu persuni u infrastruttura kritika kontra attakki terroristiċi u theddid ieħor serju relatat mas-sigurtà. Fruntieri esterni u l-viża Il-benefiċjarji ewlenin tal-appoġġ finanzjarju għall-fruntieri u l-viża se jkunu s-servizzi li jimplimentaw l-acquis tal-UE, il-Kodiċi tal-Fruntieri ta' Schengen u l-Kodiċi dwar il-Viża fl-Istati Membri: l-għassiesa tal-fruntieri, il-pulizija u servizzi konsulari. Il-grupp fil-mira li jibbenefika mit-tibdil ikun il-vjaġġaturi - il-persuni kollha li qed jaqsmu l-fruntieri esterni fl-UE. Ir-riżultati se jinkludu l-kapaċitajiet imtejba ta’ dawn is-servizzi (1) sabiex titwettaq sorveljanza fil-fruntieri u ssir komunikazzjoni ma’ servizzi oħra tal-infurzar tal-liġi, fi ħdan il-qafas tas-sistema Ewropea ta' Sorveljanza (EUROSUR); (2) sabiex jiġu ġestiti flussi migratorji f'uffiċċji konsulari (applikazzjonijiet tal-viża) u (3) sabiex tiġi mtejba l-ġestjoni ta’ flussi ta' passiġġieri fil-punti tal-qsim tal-fruntieri, li jiżgura min-naħa l-waħda, livell għoli u uniformi ta' protezzjoni, f'kooperazzjoni ma' servizzi oħra tal-infurzar tal-liġi, u min-naħa l-oħra, il-qsim bla xkiel f'konformità mal-acquis u l-prinċipji ta’ trattament b’rispett u dinjità. Riżultat speċifiku importanti jkun l-istabbiliment ta’ żewġ sistema ġodda tal-IT tal-UE dwar il-moviment ta’ ċittadini ta’ pajjiżi terzi min-naħa għall-oħra tal-fruntieri (sistema ta’ dħul ħruġ fl-UE u programm ta’ vjaġġaturi rreġistrati tal-UE). 1.3.4. Indikaturi tar-riżultati u tal-impatt Speċifika l-indikaturi għall-monitoraġġ tal-implimentazzjoni tal-proposta/inizjattiva. Minħabba fil-ħtieġa li jitwettaq djalogu dwar il-politika qabel ma jiġu definiti l-programmi nazzjonali, mhuwiex possibbli li f'dan l-istadju jiġi stabbilit is-sett definittiv ta' indikaturi li se jintużaw sabiex titkejjel il-kisba tal-objettivi speċifiċi imsemmija hawn fuq. Madankollu - fir-rigward tal-kooperazzjoni tal-pulizija u l-prevenzjoni u l-ġlieda kontra l-kriminalità, indikaturi għandhom jinkludu numru ta' operazzjonijiet transkonfinali konġunti u n-numru ta' dokumenti u avvenimenti għall-aħjar prattiki organizzati. Indikaturi għall-ġestjoni tal-kriżi u l-protezzjoni tal-infrastruttura kritika għandha tinkludi n-numru ta' għododd implimentati u/jew aġġornati u mtejjba għall-iffaċilitar tal-protezzjoni tal-infrastruttura kritika minn Stati Membri fis-setturi kollha tal-ekonomija u n-numru ta' valutazzjonijiet tat-theddid u tar-riskju fil-livell tal-Unjoni. - fl-oqsma tal-fruntieri u viżi indikaturi jistgħu jinkludu numru ta' postijiet konulari mgħammra, siguri u/jew imsaħħa biex jiżguraw l-ipproċessar effiċjenti ta' applikazzjonijiet għall-viżi u biex jipprovdu kwalità ta' servizz għall-applikanti tal-viżi, u l-iżvilupp ta' tgħamir għall-kontroll tal-fruntieri u l-qbid ta' ċittadini irregolari minn pajjiżi terzi fil-funtiera esterna f'korrispondenza mar-riskju tat-taqsima relevanti tal-fruntiera esterna. . Indikaturi tal-impatt se jkejlu ż-żieda fis-sigurtà tal-fruntieri, il-kapaċità tal-ħruġ tal-viża u l-kapaċità li jiġi ġestit b’mod sikur u bla xkiel it-traffiku ta’ vjaġġaturi min-naħa għall-oħra tal-fruntieri. 1.4. Raġunijiet għall-proposta/inizjattiva 1.4.1. Rekwiżit(i) li jridu jintlaħqu fuq perjodu ta’ żmien qasir jew twil L-UE se tkompli tiffaċċja sfidi importanti fil-qasam tal-affarijiet interni fil-perjodu 2014-2020. L-iżgurar ta' ambjent protett u sigur huma meħtieġ u ta' benefiċċju għat-tkabbir ekonomiku, kulturali u soċjali tal-UE. L-UE għandha rwol deċiżiv, kemm jekk huwa dak li tindirizza t-theddid ta' kriminalità serja u organizzata, taċ-ċiberkriminalità u t-terroriżmu, u kemm jekk dak li tiżgura l-ġestjoni tal-fruntieri esterni tal-UE jew billi tirreaġixxi malajr għal kriżijiet emerġenti kkawżati minn diżastri naturali jew li jġib b'idejh il-bniedem. Fl-era tal-globalizzazzjoni, fejn it-theddid qiegħed jiżdied u fejn aktar ma jmur aktar qiegħed ikollu dimensjoni tranżnazzjonali, l-ebda Stat Membru ma jista' jirreaġixxi b’mod effettiv għal rasu. Hemm bżonn ta’ tweġiba Ewropea koerenti u komprensiva sabiex jiġi żgurat li l-awtoritajiet tal-infurzar tal-liġi jkunu jistgħu jaħdmu b’mod effettiv transkonfinalment u bejn il-ġurisdizzjonijiet. Il-kooperazzjoni ma' pajjiżi li mhumiex parti mill-Unjoni Ewropea u ma' organizzazzjonijiet internazzjonali hija kruċjali biex jinskibu dawn l-għanijiet. L-avvenimenti li seħħew dan l-aħħar fl-Afrika ta' Fuq urew kemm huwa importanti li l-UE jkollha approċċ komprensiv u koordinat fir-rigward tal-migrazzjoni, il-fruntieri u s-sigurtà. Għaldaqstant, id-dimensjoni esterna tal-poltiki tal-UE dwar l-affarijiet interni, li kull ma jmur aktar qegħdin isiru importanti, għandha tissaħħaħ b'koerenza sħiħa mal-politika barranija tal-Unjoni. 1.4.2. Il-valur miżjud tal-involviment tal-UE Il-ġestjoni tal-flussi migratorji u tat-theddid fuq is-sigurtà tippreżenta sfidi li ma jistgħux jiġu indirizzati mill-Istati Membri għal rashom. Dawn huma oqsma fejn il-mobilizzazzjoni tal-baġit tal-UE tagħti valur miżjud ovvju. Ċerti Stati Membri qegħdin iħabbtu wiċċhom ma' pressjoni partikolarment kbira, minħabba s-sitwazzjoni ġeografika tagħhom u t-tul tal-